АҚШни бой қилган уруш. Биринчи жаҳон урушининг тугаганига 103 тўлди (2-қисм) | Qalampir.uz\nАҚШни бой қилган уруш. Биринчи жаҳон урушининг тугаганига 103 тўлди (2-қисм)\nБу қизиқ\t13 Ноябрь 17:58 8952\n“Уруш инсониятга азоб-уқубат келтириши мумкин бўлган энг катта офатдир. У динни, давлатларни, оилаларни вайрон қилади. Ҳар қандай мусибат ундан афзалроқдир”.\nНемис илоҳиётчиси Мартин Лютер\nУруш шундай жараёнки, у рўй берган жойда тинчликни, тўқликни, ҳаловатни, бахтни топиб бўлмайди. XX асрнинг бошларида очкўз империялар ўртасида дунёни қайта бўлиш истаги кенг ёйилди. Бунинг натижасида дунёни зир титратган тарихдаги биринчи энг йирик ҳарбий тўқнашув келиб чиқди. Тарихга “Биринчи жаҳон уруши” номи билан кирган бу урушда дунёнинг 38 та мамлакати иштирок этди.\nКуни кеча эълон қилинган “Дунёнинг иккига бўлиниши. Биринчи жаҳон урушининг бошланиши (1-қисм)” номли мақоламизда жаҳон урушининг бошланиш сабаблари ва унинг бориши ҳақида маълумот берган эдик. Мавзуни давом эттирган ҳолда бугун Биринчи жаҳон урушидаги қонли қирғинлар, АҚШнинг урушга қўшилиши, урушнинг Туркистон халқларига таъсири ҳамда “Учлар иттифоқи”нинг мағлуб бўлиши ҳақида сўз юритамиз.\nҚуруқликдаги уруш ҳаракатларида ҳар икки тарафнинг кучи тенглиги кузатилди. Лекин, денгизда “Антанта” иттифоқи сўзсиз устунлик қилди. 1914 йилда Германия ҳарбий-денгиз флоти бир қатор жангларда мағлубиятга учради. Шимолий денгизни Англия флоти эгаллаб олди. Ўрта Ер денгизи ҳам Франция ва Буюк Британиянинг назоратида эди.\nУруш давомида ҳарбий қуролларнинг янги турларидан кенг фойдаланилди. Хусусан денгиз жангларида янги кашф этилган сув ости кемалари муҳим роль ўйнади. 1915 йилнинг февраль ойигача немис сув ости кемаси душманнинг битта линкорин (катта кема), бешта крейсер (линкориндан кичикроқ, тез юрар ҳарбий кема), авианосец (самолётлар учиши ва кўниши учун мослашган ҳарбий кема), канонерка (кичик ва енгил, тезюрар ҳарбий кема) ва битта сувости кемасини уммон тубига ғарқ қилган.\n1915 йилнинг февраль ойида Германия императори Вильгельм II нинг фармонига мувофиқ Ла-Манш бўғози “ҳарбий ҳудуд” деб эълон қилинди. 18 февралдан бошлаб бу ҳудуддан сузиб ўтаётган барча кемалар уммон тубига чўктирилди. Немис сувости кемалари ҳеч қандай огоҳлантиришсиз бетараф давлатларнинг кемаларига ҳужум қила бошлади. 1915 йил 7 май куни немис сув ости кемаси Англиянинг “Лузитания” кемасига ҳужум қилди. Кема бортида 2 мингдан ортиқ йўловчи бўлиб, ҳужум натижасида 1195 киши ҳалок бўлди.\nИталиянинг урушга қўшилиши\nУрушнинг чўзилиши томонларни янги иттифоқчилар излашга мажбур қилди. 1882 йилда “Учлар иттифоқи”га қўшилган Италия, уруш бошланган вақтда бетарафлигини эълон қилди. 1915 йилга келиб Италия ҳукмрон доиралари қайси иттифоқ томонидан урушга киришга иккиланиб қолди. Улар ҳам “Антанта” давлатлари, ҳам “Учлар иттифоқи” билан савдолашди. Шу вақтда Германия ва Австрия-Венгрия қўшинлари Марна соҳилида, Польша ҳамда Галицияда мағлубиятга учради. Бундан фойдаланган Франция ва Англия Италияга катта-катта ваъдалар бериб, унинг қўйнини пуч ёнғоққа тўлдирди. Пуч ваъдаларга ишонган Италия 1915 йилнинг май ойида Австрия-Венгрия ва Германияга уруш эълон қилди.\n1915 йилнинг бошига келиб Шарқий фронт урушнинг асосий жанг майдонига айланди. Германия ва Австрия-Венгрия ўз қуролли кучларининг ярмига яқинини Шарқий фронтга олиб келиб, ҳужумга ўтди. Рус армияси ҳимояланишга мажбур бўлди. Тўқнашувлар оқибатида Россия ўзининг 850 мингга яқин солдат ва зобитини йўқотди. Бундан ташқари, 900 минг киши асирга тушиб қолди.\n1915 йилнинг ёзида Германия бош штаби Россия армиясига ўқ дори ва озиқ-овқат етмаслигидан хабар топди ва Шарқий фронтда янги ҳужум бошлади. Оғир ҳолатга тушиб қолган подшоҳ ҳукумати армияни сақлаб қолиш учун 1812 йилда Наполеонга қарши қўлланилган тактикани такрорлашга буйруқ берди. Унга кўра, рус қўшинлари Польшани, Болтиқбўйи, Ғарбий Беларусь ва Ғарбий Украинани ташлаб чиқишга мажбур бўлди. Бу чекиниш Россияни муқаррар мағлубиятдан сақлаб қолди ва тарихга “Буюк чекиниш” номи билан кирди.\nЎша вақтда Англия армиясида хизмат қилаётган ёш зобит Уинстон Черчиллнинг ташаббуси билан “Дарданел операцияси” деб номланган ҳужум амалга оширилди. Бу ҳужум 1915 йилнинг 19 февралидан, 1916 йил 9 январгача давом этди. Бундан мақсад Усмонийлар империясининг пойтахти Константинополни қўлга киритиб, туркларни урушдан чиқариш ва Россия империясига ёрдам учун денгиз йўлини очиш бўлган. Бироқ бу ҳужум муваффақиятсиз якунланди.\n1916 йилга келганда уришаётган ҳар икки иттифоқчи мамлакатларнинг силласи қуриб қолди. 1915 йилда Шарқий фронтда Германия ва Австрия-Венгрия бир нечта ҳужумлар уюштирди. Бироқ Россия таслим бўлмади.\n1916 йилда Германия эътиборини яна Ғарбга қаратди. “Учлар иттифоқи” Францияни таслим этиш учун асосий кучларини яна Ғарбий фронтга тўплади. Иттифоқчилар қўшини янги режа асосида ҳаракат қилиб, Верден шаҳрига ҳужум қилиш учун қулай фурсатни кутди. Агар Верден қалъаси немислар томонидан эгалланса, улар учун Парижга йўл очилар эди.\nВерден қалъаси атрофида катта кучни тўплаган Германия ва унинг иттифоқчилари 1916 йил 21 февраль куни ўзларининг бор ҳарбий салоҳиятлари билан ҳужум бошлади. Немисларнинг артиллерияси француз-инглиз позициясини аёвсиз бомбардимон қилди. Франция ҳукумати фронтнинг бошқа қисмидаги дивизияларини Верденга жўнатишга мажбур бўлди. Қалъага келадиган йўлни француз аскарлари “Муқаддас йўл”, “Жаннатга йўл” деб атадилар. Чунки бу йўлдан кетган жангчиларнинг жуда озчилиги тирик қолган. Ҳужумлар натижасида немис армияси атиги етти километр олдинга силжий олди. Тўқнашувлар 10 ой давом этди ва ҳар икки томондан бир миллион аскар ҳалок бўлди. Шу сабабли бу жанг тарихга “Верден қирғини” номи билан кирди.\n1916-1917 йиллардаги уруш ҳаракатлари\nГермания қўшинлари 1916 йилнинг февраль ойида Ғарбий фронтда ҳужумга ўтгач, Франция ёрдам сўраб яна Россияга мурожаат қилди. Бунга жавобан генерал Брусилов қўмондонлигидаги рус армияси май ойида Шарқий фронтда ҳужум бошлади. Австрия-Венгрия қўшинлари оғир аҳволга тушиб қолди. Ўз иттфоқдошини қутқариш учун Германия Ғарбий фронтдаги 11 та дивизиясини Шарққа кўчирди. Бу ғарбдаги француз-инглиз армиясига ҳужумга ўтиш учун имконият яратди. 1916 йил 1 июль куни Сомма дарёсининг бўйида француз-инглиз қўшинлари ҳужум бошлаб, Германия мудофаа чизиғини ёриб ўтди. Айнан шу жангда янги қурол танк синовдан ўтказилди. Сомма жанги уруш тақдирига катта таъсир кўрсатди. Тарихий ҳужжатларда қайд этилишича, бу тўқнашувда ҳар икки томондан жами 1 миллион 300 минг киши ҳалок бўлган.\nАҚШнинг урушга қўшилиши\n1917 йилнинг баҳорига келиб Германия ва унинг иттифоқчилари анчайин заифлашиб қолди. Хатто, Германияда урушга қарши намойишлар бошланди. Буни диққат билан кузатиб турган АҚШ “Антанта” томонидан урушга қўшилишга қарор қилди. Бундан ташқари, Америка Буюк Британия ва Францияга катта миқдорда қарз берган эди. Агар “Антанта” иттифоқи урушда мағлуб бўлса, олинган қарзлар қайтарилмасди. Шундай қилиб 1917 йил 6 апрель куни АҚШ “Учлар иттифоқи” га қарши уруш эълон қилди ва жаҳон урушига кирди.\nБошланган уруш Россия иқтисоди оғир аҳволда эканини кўрсатиб қўйди. Армия жанговар ҳолатга тайёр эмасди, ўқ-дорилар етишмаслиги сезилиб турарди. Уруш давомида қишлоқ хўжалиги вайрон бўлди, экин майдонлари қисқариб кетди, қишлоқда ишчи кучи етишмас эди.\nТалафотлар ўрнини тўлдириш ва ҳарбий харажатлар ўсишини қоплаш мақсадида қўшимча маблағлар излар экан, Чор ҳукумати ўзи учун анча одатий ва энг осон бўлган йўлдан, яъни ўз мустамлака ўлкаларини талаш, уруш олиб бориш учун сарф-харажатларнинг катта қисмини мустамлакалари, жумладан, Туркистон ўлкаси гарданига юклаш йўлидан борди.\n1916 йил 25 июнда эълон қилинган подшоҳ фармонига мувофиқ Туркистонда 19 дан 43 ёшгача бўлган маҳаллий миллатга мансуб эркакларни ҳаракатдаги армия минтақаларида мудофаа иншоотлари қуриш, шунингдек, давлат мудофааси учун зарур бўлган ишларга жалб этилди. Халққа қилинган бу қадар зулм ортидан Россияда Большевиклар давлат тўнтариши ўтказди. Подшоҳ ҳокимияти ағдарилиб, социалистлар давлат тепасига келди.\nУрушнинг тугаши ва унинг оқибатлари\n1918 йилга келиб Америка Европага 2 миллионга яқин қўшин жўнатди. АҚШ, Англия ва Франциянинг бирлашган армияси Ғарбий фронтда шиддатли ҳужумлар уюштирди. Узоқ давом этган уруш Германия, Австрия-Венгрия, Туркия, Болгариянинг тиззасини букди. 1918 йилнинг ёзида немис армияси Ғарбий фронтда кенг миқёсли ҳужум ташкил қилди. Аммо бу ҳужум бесамар якунланди. Бунинг оқибатида Германияда инқилобий ҳаракатлар авж олди.\n1918 йилнинг сентябрида Болгария урушдан чиқди. Австрия-Венгрия империяси бўлинишни бошлади. 1918 йил 4 ноябрь куни Германияда инқилоб бошланди. Император Вильгельим II мамлакатдан қочиб кетди. 7 ноябрь куни немис армияси оқ байроқ кўтарди. 11 ноябрь куни Компен ўрмонида Германия таслим бўлганлиги ҳақида шартнома имзоланди. Шу тариқа Биринчи жаҳон уруши якунига етди. Бу урушда дунёнинг 38 та давлати қатнашди. Тарихий манбаларда қайд этилишича, уруш бошланганидан тугагунигача 74 миллионга яқин инсон фронтга сафарбар этилган. Шулардан 10 миллионга яқини ҳалок бўлган. 20 миллиондан ортиқ инсон майиб-мажруҳ бўлиб қолган.\nБиринчи жаҳон уруши инсоният бошига кўплаб фалокатлар келтирди. Жаҳон уруши одамларни Ватандан, оиласидан, ҳаловатидан жудо қилди. Аммо миллионлаб одамларнинг ёстиғини қуритган урушдан деярли ҳеч бир давлат тўғри хулоса чиқара олмади. Бу эса биринчисидан кўра даҳшатлироқ, қўрқинчлироқ ҳалокатга – Иккинчи жаҳон урушига сабаб бўлди.\n02 Декабрь 14:45 65020\n03 Декабрь 14:30 53929\n02 Декабрь 20:14 41013\n03 Декабрь 15:41 37906\n03 Декабрь 20:24 31343


Ўзбекистонга Хитойдан 30 та замонавий электровозлар келтирилади - UzNews.uz\n11 декабрь 2020 г. 702 0\nЎзбекистонга Хитойдан 30 та замонавий электровозлар келтирилади\nЗамонавий ва юқори қувватга эга бўлган юк ва йўловчи локомотивларининг биринчи партияси Ўзбекистонга олиб келинди.\nХитойдан Ўзбекистонга замонавий ва юқори қувватга эга бўлган юк ва йўловчи локомотивларининг биринчи партиясии, яъни 3 та юк ва 1 та юк-йўловчи локомотиви ҳамда уларнинг эҳтиёт қисмлари олиб келинди. Бу ҳақда “Ўзбекистон темир йўллари” АЖ матбуот хизмати маълум қилди.\nЯқин кунларда янги электровозларнинг 2-партиясида яна 5 дона (3 юк ва 2 юк-йўловчи) электровозларини олиб келиш кутилмоқда. 2020 йил охирига қадар электровозларнинг 3-партиясини, яъни 3 та юк электровозларни олиб келиш режалаштирилган. 2021 йилда эса, шартномада белгиланган қолган 13 та юк ва 5 та юк-йўловчи электровозлар олиб келинади.\nҚайд этилишича, ҳаммаси бўлиб Ўзбекистонга 30 та замонавий электровозлар ва улар учун керакли бўлган эҳтиёт қисмларни олиб келиш режалаштирилган.\nМазкур жараён Осиё тараққиёт банки иштирокида “Локомотивларни сотиб олиш йўли билан локомотивлар паркини янгилаш” лойиҳаси доирасида амалга оширилмоқда.\nМаълум қилинишича, ушбу лойиҳа 2017 йил 27 февралда Ўзбекистон ва Осиё тараққиёт банки ўртасидаги ҳамкорлик дастури доирасида маъқулланди. 2019 йил 30 августда эса ОТБ билан лойиҳа учун 170 миллион AҚШ доллари миқдорида кредит шартномаси имзоланди.\n2019 йил 17 июлда бўлиб ўтган халқаро тендер натижалари бўйича CNTIC-CRRC-DRLOCO консорциуми билан иккита кузовли 24 та электровозни (16 та юк ва 8 та юк-йўловчи) олиб келиш бўйича 134,6 миллион AҚШ доллари миқдорида шартнома имзоланди. Электровозларни шартномага мувофиқ етказиб бериш муддати 2021-2022 йилларда амалга ошириш белгиланди.\nШу билан бирга, “Ўзбекистон темир йўллари” AЖнинг юк электровозларига бўлган эҳтиёжини ҳисобга олган ҳолда, 2020 йил январ ойида Ўзбекистон Республикаси Молия вазирлиги ва “Ўзбекистон темир йўллари” AЖ билан биргаликда лойиҳага ажратилган суммадан тежалган 35,37 миллион AҚШ доллар эвазига ОТБга қўшимча 6 та электровоз ва эҳтиёт қисмларни олиб келиш бўйича қўшимча битимни имзолашни маъқуллаш тўғрисида мурожаат қилишди. ОТБ ушбу талабни 2020 йил феврал ойида маъқуллади.\n3 март, 14:43 269 0\n03 Февраль, Чоршанба 1234 0


Винер-Усмонова: россиялик бадиий гимнастикачилар дунёда устунликларини яна бир карра исботлашди\n10:00 / 12.09.2015\nРоссиялик бадиий гимнастикачилар Яна Кудрявцева ва Маргарита Мамун Штутгартда бўлиб ўтаётган бадиий гимнастика бўйича жаҳон чемпионатида якка кўпкураш мусобақаларида олтин ва кумуш медалларни қўлга киритишиб, ўзларининг дунёдаги устунликларини исботлашди. Бу ҳақда журналистларга бадиий гимнастика бўйича Россия терма жамоасининг бош мураббийи Ирина Винер-Усмонова айтиб ўтди.\n“Бугун бизнинг қизларимиз дунёда энг кучли эканликларини исботладилар. Бироқ эртага ҳаммаси янгидан бошланади. Спортда қоида шундай”, деб айтди Винер-Усмонова.\nВинер-Усмонова мусобақада оёғидаги жароҳат билан иштирок этган Кудрявцеванинг иродасини алоҳида таъкидлаб ўтди. “Кудрявцева – жангчи, олимпия чемпионининг вориси. Яна у шахсий мураббийи Карпушенко айтадиган барча тўғри нарсаларни тинглаб, уларни бажаради. Бу Янанинг энг яхши жиҳати”, деб таъкидлаб ўтди Винер-Усмонова.\nРоссия термаси бош мураббийининг айтишича, Кудрявцевага охирги машқдаги хато туфайли олтин медални бой берган Мамуннинг иродавий жиҳатлари устида ҳали ишлаш керак. Мамун шунингдек 11 сентябрда мусобақанинг “Мисс зеболик” махсус мукофотининг соҳибасига айланди.\nМусобақанинг 15 нафар энг яхши иштирокчиси Рио-де-Жанейрода бўлиб ўтадиган 2016 йилги Олимпия ўйинларига йўлланма олишди.\nШу тариқа Россия Олимпиадада бадиий гимнастиканинг якка кўпкураш турида бериладиган максимал квотани қўлга киритди.\nҚолган йшлланмалар Рио-де-Жанейрода апрелда бўлиб ўтадиган синов мусобақасида ўйналади.\nЖаҳон чемпионати 13 сентябрда ниҳоясига етади.


16.10 21:21 910 Ўзбекистон\nЎзбекистон Республикаси Президенти Шавкат Мирзиёев 16 октябрь, чоршанба куни чорвачилик ва боғдорчилик тармоқларини ривожлантириш бўйича устувор вазифаларга бағишланган йиғилиш ўтказди. Бу ҳақда Президент матбуот хизмати хабар берди.\nТаъкидланишича, мамлакатнинг қишлоқ хўжалиги соҳаси ривожида ушбу тармоқларнинг муҳим эканлиги инобатга олиниб, кейинги икки йилда Ветеринария ва чорвачиликни ривожлантириш давлат қўмитаси, «Чорванасл», Боғдорчилик ва узумчиликни ривожлантириш агентликлари ташкил этилди.\nЙиғилишда чорвачилик тармоғида бажарилган ишлар ва келгусидаги режалар муҳокама этилди. 2019 йилда «Ҳар бир оила тадбиркор» дастури доирасида чорвачиликни ривожлантириш учун 1,603 триллион сўм, паррандачиликка 332 миллиард сўм имтиёзли кредитлар ажратилган. Натижада майда шохли чорва сони 550 минг бошга, парранда сони 6,13 миллионтага кўпайган.\nЙиғилишда аҳолини арзон гўшт ва сут маҳсулотлари билан таъминлаш борасида қилинган ишлар етарли эмас, деб баҳоланди. Чорвачилик тармоғининг долзарб муаммоси ҳисобланган узлуксиз озиқа-ем таъминотини йўлга қўйиш масаласи муҳокама этилди. Бугунги кунда чорвачиликда озиқага бўлган эҳтиёж фақатгина 30—35 фоизга қондирилади. Хусусан, паррандачиликда озиқанинг 85 фоизи импорт ҳисобига таъминланади.\nҚорақалпоғистоннинг Тахтакўпир, Қўнғирот, Кегейли ва Мўйноқ туманларида бир миллион гектар пичанзор ва яйлов ерларида 182 минг бош чорва моллари боқишга мўлжалланган 486 та лойиҳа ишлаб чиқилди.\nМутасаддиларга 2019—2021 йилларда 300—500 бош чорва боқишга мўлжалланган 270 та бўрдоқичилик комплекси ва 260 та сутчилик корхонасини ташкил этиш ишларини жадаллаштириш топширилди.\nКеча, 20:39 639 Ўзбекистон\n29.05 11:47 260 Ўзбекистон\n22.05 19:34 184 Ўзбекистон


18:50 / 05.01.2018\nБироқ жисмоний машқлар ва овқатланиш тартибини ўзгартиришга вақт ҳам, асаб ҳам, куч ҳам бўлмаса, қуйидаги оддий лайфхаклардан фойдаланинг. Улар оз бўлса-да, қоринни йўқотишга ёрдам беради.\n1. Тикка туринг\nЁдингизга тушиши билан елкаларингизни тўғирлаб, қорнингизни ичингизга тортинг. Агар эсингиздан чиқиб қолаверса, умуртқани текислайдиган корректор ёки тегишли тиббий гаджетни сотиб олинг.\nБиз кўп ҳолатларда қоматни тик тутишнинг таъсирини етарлича қадрламаймиз. Умуртқа поғонасини тўғирлаш қоринни визуал жиҳатдан билинтирмасликка, бўйни баландроқ кўрсатишга ёрдам беради.\nМушаклар хотирага эга, жумладан умуртқа поғонасига келганда ҳам. Шундай экан, икки-уч ҳафтадан кейин қорин ўзингиз истагандек йўқола бошлайди. Ҳар ҳолда, ташқаридан қараганда шундай кўринади.\n2. Кўпроқ сув ичинг\nКунига 8 стакандан сув ичишга оид эслатмалар ҳаммани чарчатади. Бироқ бу факт: сув етишмовчилигига биринчи ишоранинг ўзидаёқ аччиқ эволюцион тажрибага эга организм дарҳол ҳаётбахш намликни сақлаб қола бошлайди, шу жумладан қоринда ҳам. Худди шу сабаб билан юзага келувчи оёқ ва қўллардаги шишлар кўпчиликка таниш бўлса, пресс соҳасидаги шишларга камдан-кам ҳолатларда эътибор қаратамиз. Аттанг! Кўпинча қорин чиқишига айнан шу жавобгар бўлади.\n3. Ҳожатхонага мунтазам қатнанг\nҚорин чиқмаслиги учун бу ҳам аҳамиятга эга. Инсон организми — жуда сабрли ва агар сиз ҳожатхонага боргингиз келганда уни чидашга ўргатган бўлсангиз, у фақат фавқулодда ҳолатлардагина сизни у ерга чорлайдиган бўлади. Қолган вақтда пешоб пуфаги деворлари кенгаяди, бунинг оқибатида эса кўп ҳолатларда қорин ортиқча ҳажмга эга бўлиб боради.\nКунига камида 5-7 марта ҳожатхонага кираётганингизга ишонч ҳосил қилинг. Тиббиёт ходимлари айнан шу рақамларни нормал деб ҳисоблашади.\n4. Овқатни яхшилаб чайнанг\nТушлик ёки кечки овқатни қанча сифатли чайнасангиз, у ошқозондан шунча кам жой олади. Бу эса ошқозон тўлиб, қорин чиқишига олиб келмайди, деганидир.\nБундан ташқари, таомни қанча узоқ чайнасангиз, шунча камроқ ейсиз, чунки сиз чайнагунга қадар мия тўйганлик ҳақида сигнал беради ва сиз ейишдан тўхтайсиз. Бу ортиқча калория йиғмаслик имконини беради ва истиқболда қорин ҳолатига ҳам таъсир қилади.\n5. Бурундан нафас олинг\nБир қарашда, ғалати маслаҳатдек туюлиши мумкин, бироқ амалий. Гап шундаки, оғиздан нафас олинганда биз ичимизга ҳаво ютамиз ва бу қорин чиқишига сабаб бўлади. Худди шу сабаб кўп сақич чайнамаслик тавсия қилинади. Овқатдан кейин сақич чайнаш ўрнига спрей ёки муз-конфетлардан фойдаланган маъқул.\n6. Гормонларни назорат қилинг\nАёллик гормони ҳисобланган эстрогеннинг меъёрдан чекиниши кўпинча висцерал ёғнинг пайдо бўлишига олиб келади - у кўпроқ қоринда тўпланади. Шу боис шифокорга кўриниб, эстрогенга таҳлил топшириш ва зарурат туғилганда уни нормал ҳолатга келтиришга эринманг.\n7. Тепага қараб ётинг\nТепага қараб ётинг, оёқларингизни тепароққа (масалан, диван суянчиғига) жойлаштиринг, белингиз тагига эса рулон қилиб ўралган сочиқни қўйинг. Қорнингизга эътибор беринг: бундай ҳолатда у ичга киради ва текисланади. Кунига 20 дақиқадан шу оддий гимнастикани бажарсангиз - тез орада қорин мушаклари бундай позицияга ўрганиб қолади (мушаклар хотирасини эсланг).\nДарвоқе, японлар бу машқни чиройли қомат гарови деб ҳисоблашади.\n14:22 / 16.03.2018


Ҳафта дайжести: Давлат идораларида ўзгаришлар, Клинтон хасталиги сабаби, 11 сентябрь фожиасига 15 йил тўлди ва бошқа муҳим хабарлар\n21:08 / 18.09.2016\nЯкунланиб бораётган ҳафтада Ўзбекистон ва жаҳонда рўй берган турли воқеа-ҳодисаларнинг энг асосийлари Kun.uz’нинг ҳафталик дайжестида.\nЎтган ҳафта мобайнида қатор мамлакат раҳбарлари Самарқандга – Ўзбекистоннинг биринчи президенти Ислом Каримов қабрини зиёрат қилишга ташриф буюришди. Жумладан, Қозоғистон президенти Ислом Каримов қабрига гул қўйиб, Татьяна Каримовага ҳамдардлик билдирди\nБундан ташқари, Бирлашган Араб Амирликлари бош вазир ўринбосари, ИИВ раҳбари Сайф бин Заид 13 сентябрь куни Самарқанд шаҳрига ташриф буюрди. Бу ерда у Ўзбекистоннинг Биринчи Президенти Ислом Каримовнинг қабрини зиёрат қилиб, унинг хотирасига ҳурмат бажо келтирди.\nПрезидент сайловида иштирок этадиган барча номзодлар\n2016 йилнинг 4 декабрь санасида ўтказиладиган Ўзбекистон Республикаси Президентлиги учун бўладиган сайловда иштирок этадиган номзодлар номи маълум бўлди.\nШавкат Мирзиёев Нурсултон Назарбоев билан ўзаро ҳамкорлик масалаларини муҳокама қилди\nЎзбекистонда 2016 йил 1 октябрдан табиий газга тўлов нархи ошадиган бўлди\nБундан ташқари, худди шу санадан бошлаб электр энергия нархи ҳамда иссиқ ва совуқ сув нархлари ҳам ошади.\nДавлат идораларидаги ўзгаришлар\nЎзбекистон ташқи ишлар вазирлигининг алоҳида топшириқлар бўйича элчиси тайинланди\nБухоро ва Сирдарё вилоятлари ИИБ бошлиқларига янги ўринбосарлар тайинланди\n11 сентябрь фожиаси (Фотогалерея)\nАҚШ президенти лавозимига номзод Хиллари Клинтон Россия томони АҚШдаги сайловолди кампаниясига аралашишга уринмоқда деб айтди.\nАҚШда президент сайловининг овоз бериши жараёни бошланди\nДунёнинг етакчи мамлакати – АҚШда президентлик сайлови ўзининг якуний босқичига кирди. Мамлакатнинг айрим штатларида муддатдан аввалги овоз бериш жараёни бошланган, айримларида шу кунларда старт берилади.\nҚозоғистон Республикаси президенти Нурсултон Назарбоев мамлакатда қачон ҳаммаси зўр бўлишини билдирди.\nАкаев Қирғизистондаги "лола инқилоби" ҳақида\n2016 йил 16 сентябрь, жума куни Қирғиз Республикаси пойтахти Бишкек шаҳрида Мустақил Давлатлар Ҳамдўстлигининг 25-юбилей саммити бўлиб ўтди.\nКриштиану Роналдунинг аччиқ гаплари\nФутбол миллионлар ўйини - бу бор гап. Шунга кўра, ундаги ўйинчилар, айниқса дунёга машҳур ўйинчилар атрофида турли хил машмаша ва миш-мишлар бўлиши шубҳасиз. Бу ҳолат, аввал ҳам бўлган, ҳозир ҳам давом этмоқда.\nРио-де-Жанейро шаҳрида ўтказилган ёзги XV Паралимпия ўйинларида Ўзбекистон паралимпия терма жамоасининг иштироки ўз ниҳоясига етди.\nТурк ва туркман президентлари ташрифи, Еревандаги инқилоб, ниҳоят ярашган корейслар ва ҳафтанинг бошқа хабарлари\n17:58 / 29.04.2018


Бизга қандай депутат керак? | Ўзбекистон Халқ демократик партияси\n2019-11-01 14:37:48 3151\nСайловчилар ҳам, депутатликка номзодлар ҳам, қолаверса, сиёсий партиялар ҳам жиддий имтиҳон арафасида турибди. Бу имтиҳондан қандай ўтишимиз, аввало, ҳар биримизнинг фаоллигимизга боғлиқ. Шу ўринда савол туғилади: бизга қандай депутат керак? Уларнинг сайловолди дастурида қандай масалалар акс этиши лозим?\nЎзбекистон ХДП Марказий Кенгаши томонидан Самарқанд вилоятида “Ўзбекистон Республикаси Қонунчилик палатаси ҳамда Халқ депутатлари вилоят Кенгашига Ўзбекистон ХДПдан кўрсатилган номзоднинг сайловолди дастурини шакллантириш” мавзусида ташкил этилган семинарда иштирокчилар ана шу саволлар атрофида мулоҳаза юритишди.\nСеминарни ЎзХДП Самарқанд вилоят кенгаши раиси Мажидхон Усмонов кириш сўзи билан очди:\n– Бу йилги сайловлар аввалгиларидан тубдан фарқ қилади. Чунки бугун демократик жараёнлар тобора чуқурлашиб, фуқаролик жамияти ривожланиб боряпти. Одатда сайловчи сайловнинг тақдирини ҳал қилади. У бугун кимни депутат этиб сайлашни, ўз овозини қайси номзодга беришини яхши билади. Унинг мустақил қарашлари, эътироф ва эътирозлари ҳам бўлиши табиий. Шундай экан, сайловчилар ишончини қозониш учун депутатликка номзодларнинг сайловолди дастурини ҳар томонлама пишиқ ва пухта тайёрлашимиз керак.\nСеминарда Ўзбекистон ХДП Марказий Кенгаши раиси ўринбосари Улуғбек Вафоев сайлов округидаги муаммоларни ўрганиш ва уларни партиядан кўрсатилган номзоднинг дастурида акс эттириш масалалари ҳақида фикр ҳамда тавсияларини билдирди. Депутатликка номзодларнинг ишчанлик қобилияти, ташкилотчилик ва ташаббускорлик имкониятларини кенгайтириш лозимлиги такъидланди.\nХалқ депутатлари вилоят Кенгашидаги ЎзХДП гуруҳи аъзоси, Ўзбекистон Қаҳрамони Ҳасан Нормуродов номзодларнинг сайловчилар билан учрашувларини самарали ва эсда қоларли шаклда ташкил этиш масалалари юзасидан ўз тавсияларни берди.\nСеминар якунида партиямизнинг тарғибот-ташвиқот ишларида фаол қатнашган кишиларга фахрий ёрлиқлар топширилди.


“Оқдарё” футбол жамоаси ҳокимлик томонидан тақдирланди » STV teleradiokompaniyasi\nSTV teleradiokompaniyasi » Новости » Самарқанд янгиликлари » “Оқдарё” футбол жамоаси ҳокимлик томонидан тақдирланди\n“Оқдарё” футбол жамоаси ҳокимлик томонидан тақдирланди\n"Оқдарё” футбол жамоаси ҳокимлик томонидан тақдирланди\nХабарингиз бор, "Оқдарё” футбол жамоаси 2019 йилги вилоят чемпионлигини қўлга киритиб, Ўзбекистон чемпионатининг 2-лига чемпиони кубоги билан тақдирланган эди. Бугун шу муносабат билан туман ҳокимлигида футболчиларимизни тақдирлаш маросими бўлиб ўтди.\nТадбирда туман ҳокими Феруз Абилов сўзга чиқиб, туманимиз шаънини ҳимоя қилиб, куч-ғайратлари билан вилоят биринчилигини қўлга киритганликлари учун ўзининг самимий миннатдорчилигини изҳор қилиб, келгусидаги ўйинларига омад тилади.\nФутболчиларга фахрий ёрлиқ ва эсдалик совғалари топширилди. Жамоа мураббийи Собир Довуров ҳамда туман Жисмоний тарбия ва спорт бўлими бошлиғи Шомурод Ашуровларга хизматлари учун ташаккурнома ва тўн совға қилинди. "Оқдарё” футбол жамоасини қўллаб-қувватлаб, ҳомийлик қилиб келаётган тадбиркор "Дўстбек-Оқдарё” хусусий корхонаси раҳбари Зиёдулло Дўстбековга ташаккурнома топширилди. Шунингдек, Самбо бўйича Кипрда ўтказилган кексалар ўртасида жахон чемпионатида фахрли 3-ўринни эгаллаган 72 ёшдаги спортчимиз Суннат Ортиқовга тўн кийгизилиб, эсдалик совғалари топширилди.\n“Энг фаол фуқаролар йиғини” кўрик-танловининг туман босқичи бўлиб ўтди\n"Мирзо" фермер хўжалиги раисига телевизор совға қилинди\nОқдарё туманида вилоят кўзи ожизлар кутубхонасининг филиали ташкил этилди


3 Апр 2020 2084\nёш ишбилармонлар карантин пайтида ҳам ҳалол даромад топишга интиляпти\nТадбиркорлик ёш танламайди. Тўғри, бирор ишни бошлаш учун сармоя, маблағни тўғри йўналтириш учун билим ва тажриба керак. Аммо ундан ҳам муҳим омил бор. Бу — ишонч! У ҳаракатга ундайди. Ҳаракат эса бир куни натижа беради. Шу йил аввалида фаолияти йўлга қўйилган “NAVOI PLATINUM” МЧЖ фикримиз исботидир. Темир-бетон маҳсулотлари ишлаб чиқарувчи мазкур корхона раҳбари Наврўзбек Очилов ўтган йили “Yoshlar – kelajagimiz” давлат дастури доирасида 1,5 миллиард сўм миқдорида кредит олиб иш бошлаганди. Ўшанда у 18 ёшда эди.\nДавлат кафил бўлади\nПрезидентимизнинг 2018 йил 27 июндаги “Yoshlar – kelajagimiz” давлат дастури тўғрисида”га фармонига биноан ташкил этилган жамғарма давлат дастуридаги тадбирларни амалга ошириш ва молиялаштириш билан чекланмай, ёшларнинг бизнес ташаббуси, стартап, ғоя ва лойиҳаларини рўёбга чиқариш учун тижорат банклари орқали йиллик 7 фоиз ставкали имтиёзли кредит ва мол-мулкни лизингга бериш, олинадиган кредитлар бўйича кредит ҳажмининг 50 фоизидан кўп бўлмаган миқдорда кафиллик, амалга ошириладиган тадбиркорлик лойиҳаларида улар қийматининг 50 фоизидан кўп бўлмаган миқдорда иштирок этиш, кейинчалик жамғарма улушини 5 йил давомида реализация қилиш каби вазифаларни ҳам бажаради.\n— Давлат дастурига асосан, ўтган йили ёшларнинг 3 минг 655 та лойиҳаси учун 993,3 миллиард сўм кредит ажратилди, — дейди жамғарма ижрочи директори Хайрулла Сатторов. — Натижада ишлаб чиқариш, хизмат кўрсатиш ҳамда қишлоқ хўжалиги соҳаларида республика бўйича ўн уч мингга яқин янги иш ўрни яратилди. Кредит олиб фаолиятини йўлга қўйган ёш тадбиркорлар салкам 700 минг АҚШ доллари миқдоридаги маҳсулотни чет элга экспорт қилди. Бугунги кунга қадар давлат дастури доирасида ажратилган кредитлар ҳисобига фаолиятини йўлга қўйган тадбиркорлар давлат бюджетига 50 миллиард сўмдан зиёд солиқ тўлади.\nТадбиркорликка эътибор замирида аҳолини иш билан таъминлаш ва шу орқали камбағалликни камайтириш вазифаси ётади. Мазкур дастур асосида кредит олиб, фаолиятини кенгайтирган сирдарёлик Иброҳим Тўраев асосий эътиборини ишчи кучи салмоғи ва салоҳиятини оширишга қаратган.\n— Тўқимачилик корхонамизни 2018 йили очганмиз. Ўшанда 30 нафар ишчимиз бор эди, — дейди Иброҳим Тўраев. — Ишчи кучини кўпайтириш орқали ишлаб чиқариш ҳажмини оширишни мақсад қилиб, кредит олиш ҳаракатини бошладим. Аммо аксарият банклар катта миқдорда кредит ажрата олмаслигини билдириб, мурожаатимни рад этди. Кейин давлат дастури тўғрисида эшитиб, ўз лойиҳамни тақдим этдим. Жамғарма кўмаги билан 1,4 миллиард сўм кредит олишга эришдик. Шу орқали ишчилар сонини 85 нафарга етказиб, экспортга мўлжалланган тўқимачилик маҳсулотларини ишлаб чиқаришни йўлга қўйдик.\nУйма-уй юриш қандай самара беради?\nХалқимизнинг тадбиркорлик илдизлари Буюк ипак йўли ривожланган даврларга бориб тақалади. Узоқ тарихга эга бу фаолият бугун замонавий кўринишда жаҳон бозорида бўй-бастини кўрсатмоқда. Замонавий авлод генидаги ана шу қобилиятни юзага чиқариш ва ривожлантиришни даврнинг ўзи тақозо этмоқда. Шуни ҳисобга олиб, давлат дастури асосида Ёшлар тадбиркорлигини ривожлантириш комиссиялари тузилди.\nМазкур комиссия таркиби туман ва шаҳар ҳокимларининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосарлари бошчилигида ҳамда ички ишлар бошқарма(бўлим)лари бошлиқларининг ёшлар масалалари бўйича ўринбосарлари, Ўзбекистон ёшлар иттифоқининг туман ва шаҳарлар кенгашлари раислари, шунингдек, Тадбиркорликка кўмаклашиш маркази бўлинмалари раҳбарларидан иборат.\nКомиссия аъзолари ўз вазифаларини хонада ўтириб эмас, балки халқ орасида юриб бажаради. Уйма-уй кириб, мавжуд инфратузилмани инвентаризация қилади. Ёшлар шуғулланиш истагини билдирган меҳнат фаолияти турини таҳлил қилиб, намунавий бизнес режалар асосида реализация қилинадиган бизнес лойиҳаларнинг манзилли рўйхатини шакллантиради.\nАввало, “юришни ўргатиш” керак!\nЁш тадбиркор энди атак-чечак қилаётган гўдакка ўхшайди. Бола равон юриб кетиши учун эса унга доимий эътибор, ғамхўрлик керак. Ундан ҳам олдин болага қандай юришни, йиқилса ҳам ўрнидан туриб, йўлда давом этишни ўргатган маъқул. Жамғарма фаолиятининг яна бир йўналиши ёш тадбиркорларга “юришни ўргатиш”дир. Яъни ёшларни тадбиркорлик соҳасига ўқитиш ва замонавий билим ҳамда кўникмаларни шакллантириш бўйича ҳуқуқ, бухгалтерия, маркетинг, брендинг, банк, суғурта ва меҳнат қонунчилиги соҳаларида текин амалий кўмак, яъни консалтинг хизматлари кўрсатилади.\n— Ишбилармонликка қизиқувчи ёшларнинг билим ва салоҳиятини ошириш, уларни жаҳон тажрибаси билан таништириш учун тажриба-синов тариқасида Жиззах вилоятининг Дўстлик, Шароф Рашидов ва Зомин туманларида “Ёш тадбиркорлар” технопарклари ташкил этилади, — дейди Хайрулла Сатторов. — Илмий-технологик ва инновацион тадбиркорликни ривожлантиришга йўналтирилган мазкур технопарклардаги сотув масканлари ёш тадбиркорларга қулай шартлар асосида ижарага берилади. Бундан ташқари, 5 йил мобайнида ушбу жойларни ўзида сақлаб қолишга кўмаклашилади. Стартаплар учун банклар ажратган кредитларга компенсация бериш амалиётини жорий этиш билан қарз ҳажмининг 50 фоизигача бўлган миқдорда кафиллик бериш имкониятини янада кенгайтириш ниятидамиз. Халқаро молиявий муассасалардан ёш тадбиркорлар лойиҳаларини молиялаштириш учун чет эл венчур жамғармалари тажрибаси асосида маблағлар жалб этиш чоралари кўрилиши эса ёш бизнес эгалари учун катта имкониятлар эшигини очади.\nКарантиннинг таъсири қандай?\nДастур доирасида молиялаштирилган тадбиркорлик субъекти эгаларининг аксарияти ўттиз ёшгача бўлган ёшлардир. Улар бизнесга энди кириб келяпти. Шу боис, бу муаммоли вазиятда тажрибали тадбиркорларга қараганда улар кўпроқ ҳадиксираши табиий. Ҳукумат томонидан қарз тўлаш масалаларида қатор енгилликлар яратилганига қарамай, кўпчиликнинг ичига ғулғула тушган. Хўш, бу вазиятда жамғарма ёш ишбилармонларга қандай кўмак бермоқда?\n— Мамлакатимизда коронавирус билан боғлиқ мураккаб вазиятда ҳам фаолиятимизни тўхтатганимиз йўқ. Жамғарма вакиллари томонидан ёш тадбиркорларга вазиятдан тўғри чиқиш ҳақида тушунтириш ишлари олиб борилиб, улар иштирокида махсус лойиҳалар ишлаб чиқишга киришилган. “Уйда қол — фойда ол!” челленжи ана шулар жумласидандир. Унда давлат дастури асосида кредит олиб иш бошлаган тадбиркорлар соҳага қизиқувчан ёшлар учун маҳорат дарслари ўтиб беради. Шунингдек, уй шароитида даромад топиш йўллари борасида фикр ва тажрибалар ўртоқлашилади, — дейди Хайрулла Сатторов.\nЖамғарма фақат кредит ажратишга боғлиқ масалалар билан чекланмаслиги, кўпроқ тадбиркорлар тарбияси билан шуғулланиши лозим. Чунки олинган қарзни масъулият билан сарфлаш, тўғри йўналтириш учун тадбиркорга билим ва тўғри маслакдош керак.


Эркак парламентга «мотопила» билан бостириб кирмоқчи бўлди (видео) - EFFECT.UZ\nЭркак парламентга «мотопила» билан бостириб кирмоқчи бўлди (видео)\n. 10:30 | 01.04.2021\nСловенияда номаълум эркак парламентга арра билан кирмоқчи бўлди. Бу ҳақда РИА Новости хабар бермоқда.\nМаълум бўлишича, 30 март куни соат 19:00 да эркак қўлида “мотопила” ва ит билан Словения парламенти кирмоқчи бўлган. Унинг ҳаракатини кўрган полициячилар зудлик билан ҳибсга олишга улгиришган.\n“Соат 19: 00дан кейин қўлда аравачали киши Қонунчилик Ассамблеяси биносига яқинлашди. Бинода навбатчилик қилган полиция ходимлари эркакни ҳибсга олишди. Любляна полиция бошқармаси ҳеч ким жабрланмаганлигини кўрсатди”, — деб хабар берди агентлик.\nЧет элга кетаётган фуқаролар эмланган бўлиши шартми? Эксперт жавоб берди\nДунёда коронавирус туфайли она ўлими ва ўлик бола туғилиши кескин кўпайди\nГермания ёшлари Европа чемпионига айланишди!\nҚиз миллион евро учун қўлларидан воз кечди ва қамоққа тушди\nKoronavirusni yenggan ilk Yevropa davlati maʼlum


«Душманимнинг душмани менинг дўстимдир». Ким Чен...\n26.04.2019 10:39 0 4588\nФото:«Grand Island Independent»\nКим Чен Ин 25 апрель куни Владивостокда Владимир Путин билан учрашди. Бу Шимолий Корея раҳбарининг Путин билан илк учрашуви бўлди. Ким Чен Ин КХДР ва Россия ўртасидаги ўзаро муносабатларни янада мустаҳкамлаш ниятида эканлигини билдирган.\nКим Чен Ин Владивостокда 26 апрелгача қолиб, у учун муҳим бўлган бир неча, жумладан ўз вақтида бобоси Ким Ир Сен бўлган жойларга ташриф буюришни режалаштирмоқда. Баъзи маълумотларга кўра, Шимолий Корея етакчиси Приморье океанариумида ва шаҳарнинг бошқа диққатга сазовор жойларида ҳам бўлади.\nЭски иттифоқчиларнинг ушбу учрашуви февраль ойида Вьетнамда бесамар якунланган Ким Чен Ин ва АҚШ Президенти Доналд Трамп музокаралари ортидан Шимолий Корея учун ўта муҳим бир вақтда ташкил этилмоқда. Хўш, икки томон қандай масалаларни муҳокама қилишни режалаштирган? Собиқ Совет Иттифоқи Шимолий Кореянинг энг йирик иттифоқдоши сифатида Пхенянга турли жабҳаларда, жумладан, ядровий дастурни ишлаб чиқишда ёрдам қўлини чўзган эди. Бироқ Совет Иттифоқи парчалангандан сўнг Россия ва Шимолий Корея муносабатлари бир жойда депсина бошлаган. Мафкуравий ришталар оддий савдо алоқалари даражасига тушган.\nБироқ савдо-сотиқ бўйича ҳамкорликда Шимолий Корея Россияни ўзига тортувчи бозорга айлана олмаган. Пхеньяннинг Россия маҳсулотларини дунё бозоридаги нархларда сотиб олишга қурби етмайди. Россиянинг Ғарб билан муносабатлари 2000 йиллардан босқичма-босқич совуқлаша бориши ортидан Москва ўзига хайрихоҳ давлатларга қайтадан эътибор қарата бошлади. Яъни Москва «душманимнинг душмани менинг дўстимдир» мантиғига асосланган ҳолда ҳаракат қилмоқда.\nРоссия ва Шимолий Корея ўртасида икки томонлама учрашувлар охирги марта 2011 йили ўтказилган. Ўшанда собиқ президент Дмитрий Медведев Ким Чен Иннинг отаси Ким Чен Ир билан учрашган эди. Икки ўртадаги муносабатлар геосиёсий омиллар сабабли аҳамиятлидир — Россиянинг шарқдаги муҳим Владивосток порт-шаҳридан унча узоқ бўлмаган ҳудуди Шимолий Корея билан қисман чегарадош. Шунингдек, Россия ташқи ишлар вазирлигига кўра, мамлакатда 8 мингга яқин шимолий кореялик меҳнат муҳожирлари мавжуд. Улар ватанига ҳаётий муҳим аҳамиятга эга маблағ жўнатиб туради. Аммо БМТ жорий этган санкциялар остида бу ишчилар йилнинг охирига қадар ортга жўнатиб юборилиши режаланган.\nФото:«Фото:«Grand Island Independent»»\nВьетнамда ўтган Ким-Трамп саммити Шимолий Кореянинг ядро дастурини тугатиш бўйича бирор келишув ёки ижобий олдинги силжишсиз якун топди. Ким Чен Ин Президент Трампдан ядро дастурини тугатиш эвазига АҚШ ўз мамлакатига қўйган барча санкцияларнинг олиб ташланишини талаб қилган эди, аммо Трамп бунга рози бўлмади. Боз устига, Шимолий Кореяга қарши жорий этилган халқаро санкциялар йиллар давомида мамлакат иқтисодиётига жиддий зарар етказди. АҚШ билан муроса қилмай туриб, Шимолий Корея санкциялар исканжасидан халос бўла олмайди. Шу сабабдан Шимолий Корея ўз мақсадига етишда ҳар қандай халқаро таъсир кучига эга давлат билан муносабатларни яхшилашга муҳтождир. Ҳатто, рамзий дипломатик кўмак ҳам Пхеньян фойдасига ишлаши мумкин.\nШимолий Корея АҚШга «ўз қобиғига ўралиб олмагани»ни намойиш қилишга уринмоқда. Агар Пхеньян ҳануз қудратли давлатлар қўлловига эга эканини намоён эта олса, бу АҚШ ва Хитой билан музокараларда Шимолий Кореяга сезиларли таъсир кучини қўлга киритишга имкон яратади. Россия бу йўлда Пхеньян учун жозибали макондир. Ким Чен Ин қудратли давлатлар ишончини тўла қозониши зарур. У Шимолий Кореянинг иқтисодий манфаатлари йўлида ҳамда ўз тузумининг яшаб қолиши учун юқори даражали дипломатик ўйинлар олиб боришга уста. Ўтган ҳафта Вашингтонга босим ўтказиш мақсадида Пхеньян ўзининг баллистик ракеталар синовини қайтадан бошлаган эди.\nШимолий Кореянинг стратегияси доимо бир-бири билан зиддиятли қудратли давлатлар ўртасида ўйин ўйнаш ва шу йўл билан ўзига керакли имтиёзларга эришишдан иборат бўлган. Россия билан музокара олиб бориш Пхенянга Хитой ва АҚШга қарши ўйнашда қўл келувчи қартага айланиши мумкин.\nПрезидент Путин бир қанча вақтдан буён Шимолий Корея раҳбари билан учрашишга иштиёқманд эканини билдириб келади. Президент Трамп ва Ким Чен Ин ўртасида ўтказилган икки учрашувни ҳам Кремль бир четдан кузатди. Вьетнамдаги саммит муваффақиятсизликка учраганидан сўнг, эндиликда Путинда Москвани ўйин майдонига қайта киритиш имкони туғилмоқда. Ваҳоланки, Россия ўзининг аввалги кучли давлат мақомини қайтариш истагида экан, ҳар бир минтақада фаоллигини ошириш талаб этилади.\nАҚШ ва Хитой каби Россия ҳам Шимолий Кореянинг ядровий қудратга эга давлатга айланишига ҳоҳиш билдирмайди. Москва 2000 йилларнинг бошида Пхеньянни тинчлантиришга қаратилган олти томонлама музокараларда иштирок этган, лекин бу ҳаракатлар бесамар кетган. Ҳар ҳолда Шимолий Корея муаммосини ҳал этишда иштирок этиш Россия учун халқаро обрў масаласи ҳамдир. Москва ён қўшнисининг халқаро аҳамиятга эга муаммоларини ечишда четда қолиб кетишни ўзи учун шармандалик, деб билади.\nТахмин қилиш мумкинки, Путин ва Ким Чен Ин учрашувида бирор йирик келишув ёки иккала мамлакат учун аҳамиятли шартномалар имзоланмайди. Халқаро эътирофга сазовор бўлишдан ташқари Шимолий Кореянинг асосий эътибори молиявий кўмакка эга бўлишга қаратилган. Мамлакатнинг иқтисодий аҳволи ўта оғир ва Пхеньян санкцияларнинг юмшатилишини жуда истамоқда. Шунингдек, у беминнат молиявий ёрдам олишдан ҳам умид қилмоқда. Бироқ Ким Россиядан қуруқ қўл билан қайтишининг эҳтимоли кўпроқ.\nМосква Шимолий Кореяни ишонч билдириб бўлмайдиган, беқарор ва тизгинсиз давлат сифатида кўрганидан уни қўллашга кўп пул ажратиш ниятида эмас. Қрим масаласи ортидан қўйилган санкциялар туфайли Россия иқтисодиёти қийин вазиятда. Бу учрашув Трамп маъмурияти ва Жанубий Кореяга йўлланган ишора бўлиши мумкин. Шимолий кореяликлар АҚШ билан ўтган саммит муваффақиятсизликка учраганидан яхши хабардор. Шу сабабдан Россияга ташриф мамлакат фуқароларига «томоша» сифатида хизмат қилади.\n«Иқтисодий ришталарга келганда эса, Россия Шимолий Кореяни деб БМТ Хавфсизлик Кенгаши санкцияларини бузишга журъат этмайди. Энг яхши ҳолатда, Москва айрим кичик санкцияларнинг бузилишига кўз юмиши мумкин. Шимолий Корея Россия маҳсулотлари учун жозибадор экспорт бозори эмас. Бу Москванинг санкциялар исканжасида қолаётган мазкур мамлакатга бирор сезиларли ёрдам бермаслигини англатади. Кўпи билан бу учрашув чиройли сўзлар ва ваъдалар билан тугайди. Қуруқ гап ва амалда арзимас натижа билан. Россиянинг ўзи халқаро санкциялардан азият чекмоқда. Бундай вақтда Москва ўта ишончсиз давлат учун пул ажратмайди. Бироқ Приморьедаги Туманная дарёси узра автомобил кўприги қурилиши ҳақида сўз бориши мумкин. Олдин халқаро йўловчи ташиш учун Россия самолётларини етказиб бериш имконияти муҳокама этилганди. Газ қувури қуриш ва темир йўл қуриш ҳақида ҳам сўз борган бўлиши эҳтимоли юқори.\nАслида Шимолий Кореянинг йиллар давомида қилиб келган дўқ-пўписалари ортидан кўпчилик унинг асл ҳарбий қудратига ортиқча баҳо бериб юборади.\nАвстралияда жойлашган Лови Институти Осиёдаги қудратлар рейтингида Шимолий Кореяни 25 давлат ичидан 17-ўринга қўйган. Asia Power Index номли ушбу рейтингда минтақа давлатларининг ҳарбий, иқтисодий ва маданий имкониятлари чуқур таҳлилдан ўтказилган. Шимолий Кореянинг ҳарбий имкониятлари ва қудрати борасида нотўғри тасаввур шаклланиб қолган. У ядро қуролига эга давлат бўлишига қарамай, иқтисодий жиҳатдан анчайин қолоқдир.\nҚизиғи шундаки, ташқи дунёга таъсир қилишда, асосан, ҳарбий кучига таянадиган бу давлат халқаро муносабатларда ён беришларга йўл қўймасликка тиришади. Эҳтимол, Шимолий Корея Осиёдаги ҳарбий жиҳатдан энг қудратли давлатлардан биридир, аммо у сифатдан кўра сонга урғу беришни маъқул кўради.\nМамлакат армияси, ҳарбийлашган жамият бўғинларини ҳам қўшиб ҳисоблаганда, 1,4 миллионни ташкил қилади. Бу меҳнатга лаёқатли аҳолининг 8 фоизи ҳарбий соҳада фаолият юритади, деганидир. Фақатгина Хитой, Россия ва Ҳиндистон армияси Шимолий Кореяникидан каттароқ. Қиёслайдиган бўлса, аҳолиси икки баробар кўп Жанубий Кореядаги аскарлар сони Шимолий Корея армиясининг ярмига тенг. Пхеньян ихтиёрида кўп сонли жанговар танклар ва, ҳатто 70 чоғли эски сувости кемаларидан иборат флот мавжуд. Бироқ замонавий дунёда катта сонли армия қўшини ва бошқа минтақа давлатларини чўчитиш учун етарли эмас. Аммо Шимолий Кореянинг қитъалараро баллистик ракеталар ва ядро қуроли қўшниларга хавф солади.\nШунга қарамай, бутун мамлакатни ҳарбий ҳолатда тутиб туриш Шимолий Корея учун анча қимматга тушади. АҚШ Қуроллар назорати, текширув ва мувофиқлаштирув бюросининг тахминий ҳисоб-китобларига кўра, мамлакат ҳарбий соҳа учун ялпи ички маҳсулотнинг 24 фоизини сарфлаб келмоқда. Пхеньян режимининг 70 йиллик фаолияти давомида аҳоли онгига сингдирилиб келинган атрофни исталган пайтда мамлакатга бостириб киришга шай хорижликлар эгаллаб олган қабилидаги қараш ўзига хос қамал тафаккурининг шаклланишига олиб келган. Шу сабабдан шимолий кореяликлар иқтисодий танглик кучайган бир вақтда ҳам ҳарбий соҳага сарфланаётган улкан маблағларга нисбатан заррача эътироз билдирмайди. Шу сабабли ҳам Шимолий Кореяда ҳарбий соҳадан ташқари барча секторларнинг ривожланиши ботқоққа ботган.\nРивожланиш жадаллашаётган дунёда Шимолий Корея бир жойда депсиниб турибди. Маҳаллий нархлардан хулоса қилинса, Шимолий Кореянинг иқтисодиёти Жанубий-Шарқий Осиёдаги энг қашшоқ мамлакатлардан бири бўлмиш Лаосники билан деярли бир қаторда туради. Бироқ Лаос аҳолиси Шимолий Кореяникидан тўрт баробарга кам. Шимолий кореялик ишчиларнинг меҳнат самарадорлиги Осиёда энг қуйи поғоналарда туради. Табиий захиралар ҳам у қадар кўп эмас. Озиқ-овқат, қайта ишланган металлар ва ёнилғи, асосан, ташқаридан олиб келинади. Мамлакатнинг энг муҳим экспорт маҳсулоти эса брикетланган кўмир ҳисобланади.\nПхеняннинг дипломатик ва иқтисодий алоқалари абгор ҳолда. Лови Институти олиб борган тадқиқотдан аён бўлишича, Шимолий Кореянинг 2015 йилда минтақа давлатлари билан олиб борган савдо алоқалари тахминан 6 миллиард долларни ташкил қилган. Бу Жанубий Кореянинг айни кўрсаткичининг атиги бир фоизига тенгдир. Шимолий Кореянинг дунё бўйлаб 46 та элчихонаси мавжуд ва бу элчихоналар бир неча бор ғайриқонуний фаолият юритишда айбланган. Шимолий Корея дунёдан бутунлай ажралиб қолмаган. Унинг бир неча яқин дўстлари ҳам бор. Масалан, ёнгинада жойлашган қўшни Хитойни олайлик. Иккала давлат ўзаро мудофаа шартномасини имзолаган бўлиб, улардан бири ташқи ҳужумга учраганда иккинчиси ҳарбий кўмак кўрсатиш мажбуриятини олади. Иқтисодий жиҳатдан, Хитой том маънода Шимолий Кореянинг жон томиридир. Ўзаро савдо Шимолий Корея ташқи савдо айланмасининг 87 фоизини ташкил қилади, дейилади Лови Институти олиб борган ўрганишлар натижасида. БМТ Шимолий Кореяга нисбатан санкциялар жорий қилганда Хитойни уларни қўллаб-қувватлаган, аммо, катта эҳтимол билан, қўшнисига қарши ишлаб чиқилган жазо чораларини имкон қадар юмшатишга ҳам интилган. Хитой учун тартибсизлик ҳукм сурувчи Шимолий Корея керак эмас. Агар Ким режими қуласа ва мамлакатда беқарорлик бошланса, Хитойнинг чегаралари қочоқлар билан тўлиб кетади. Шу сабабли расмий Пекин ҳозирги ҳолат сақланиб қолинишидан манфаатдор. Шимолий Корея тинимсиз ўзгаришларга юз тутаётган дунёда ўзгаришсиз қолишнинг уддасидан чиқа олган бўлса ҳам, уни халқаро таъсирга эга давлат, деб бўлмайди. Жануб каби Шимолий Корея ҳам бутун Корея яриморолининг қонуний бошқарувига даъвогарлик қилади. Бироқ у жанубий қўшнисидан кўра анчайин заиф. Қолаверса, Жанубий Корея АҚШ билан мудофаа шартномасига эга ва икки давлат иттифоқчи саналади. Боз устига, Сеулнинг иқтисодий таъсири бутун Осиёга кучли ёйилган. Жанубий Корея минтақадаги муҳим инвесторлардан биридир. Маданий жиҳатдан ҳам Жанубий Корея кўп таъсирга эга. Телесериаллар Сеулнинг ўз маданий таъсирини мамлакат сарҳадларидан ташқарига ёйишида муҳим восита бўлиб хизмат қилади. Йилига 15,7 миллион сайёҳ Жанубий Кореяга ташриф буюради. Қиёслаш учун: атиги 1,4 миллион хитойлик сайёҳ ҳар йили Шимолий Кореяга боради. Бундан сўнг Пхеньян қандай йўл тутиши мумкин? АҚШ президенти билан икки марта учрашишга муваффақ бўлган Ким Чен Ин яхши роль ижро этган кўринади. У Сингапур ва Вьетнамнинг ютуқларини мақтаб, Шимолий Корея ривожи учун тажрибалар ўрганиб кетишга ваъда берган эди. Бироқ у бутун дунё эътиборида бўлган масала — ядросизлантиришнинг аниқ муддатини белгилашга рози бўлмади.\nАгар Пхеньян режими ядро қуролидан воз кечгандан сўнг омон қолишига кўзи етса ва иқтисодий ўсиш йўлини танласа, у ҳолда унинг энг яқин ҳамкори, шубҳасиз, Жанубий Корея бўлади. Аммо қанчайин иқтисодий эркинликка зўр бермасин шимолликларнинг Жанубий Кореяга етиб олишига бир неча ўн йиллаб вақт кетади.\nПутин Ким Чен Ин таҳлил\nСиёсат 21/09, 10:05\nПрезидент Россияга боради\nХориж 06/09, 13:03\nМРБ собиқ таҳлилчиси: «Путин 11 сентябрь арафасида Бушни огоҳлантирган»\nХориж 06/09, 11:48\nПутин умри давомида кўрган энг чиройли жой ҳақида гапирди\nЕвропанинг тўрт мамлакатида таҳсил олган ўзбек: «Мен албатта Ўзбекистонга қайтаман»\n«Usta Shirin»: Айнан Сиз орзу қилган турар-жой мажмуаси (фото)\n#Ўзбекистон - 1480\n#Россия - 967\n#АҚШ - 1271\n#Тошкент - 726\n#Қозоғистон - 418\n#Андижон - 208\n#олимлар - 78\n#Сурия - 299\n#Туркия - 410


Lotinchada 14 апрель 2021, 20:20 Жаҳон\nАҚШ 11 сентябрга қадар Aфғонистондан ўз қўшинларини олиб чиқади\nAҚШ президенти Жо Байден мамлакатдаги қатор террористик ҳужумларнинг 20 йиллигига — 11 сентябрга қадар AҚШ қўшинларини Aфғонистондан олиб чиқишини маълум қилди. «Биз қолган қўшинларни тартибли равишда 1 майга қадар чиқаришни бошлаймиз ва AҚШнинг барча қўшинларини 11 сентябрнинг 20 йиллигига [11.09.2001] қадар мамлакатдан олиб чиқишни режалаштирмоқдамиз», — деди у ва «чиқиб кетиш сўзсиз» бўлишини қўшимча қилди. Унинг таъкидлашича, НAТО ҳам ўз қўшинларини Афғонистондан олиб чиқади. «Биз НAТОдаги иттифоқчиларимиз ва операциялар бўйича шерикларимиз билан қўшинларни қисқартириш масаласини муҳокама қилдик. Ушбу операция давомида улар билан қатъиян бирга бўламиз. Биргаликда бошладик, биргаликда мувофиқлашдик ва энди [Aфғонистонни] тарк этишга тайёрланамиз», — деди президент. — Оқ уй веб-саҳифаси.\nБуюк Британия АҚШ маъмуриятининг ушбу қароридан сўнг Aфғонистондан деярли барча қўшинларини олиб чиқишини эълон қилди. The Times’нинг ёзишича, ҳозирда Aфғонистонда 750 га яқин инглиз қўшини бор, уларнинг асосий вазифаси Кобулда патруллик қилиш ва маҳаллий ҳарбийларни тайёрлашдир. Нашрнинг ўз манбаларига таяниб ёзишича, мамлакат АҚШ қўшинлари кўмагисиз ва ҳарбий базаларисиз мамлакатда бўлишни давом эттириш қийин бўлади. Шунингдек, ёзилишича, мамлакат Sandhurst in the Sands деб номланган ўқув-машғулот лагери устидан назоратни маҳаллий ҳукуматга топшириш режаларини ишлаб чиқмоқда. Ушбу база ҳудудида инглиз ҳарбийлари афғон аскарларини ўқитган.\nТолибон барча хорижий қўшинлар Aфғонистондан чиқарилгунига қадар халқаро конференцияларда қатнашмаслигини эълон қилди. «Барча хорижий кучлар бизнинг ватанимизни тарк этгунига қадар биз Aфғонистон келажаги тўғрисида қарор қабул қилишга бағишланган конференцияларда қатнашмаймиз», деди Толибоннинг Қатардаги ваколатхонаси вакили Муҳаммад Наим.\nТуркия икки ҳафтага карантин чекловларини кучайтирди\nТуркия келгуси икки ҳафта ичида аниқланган COVID-19 инфекцияси ҳолатлари сонининг кўпайиши сабабли мамлакатда қисман локдаунни жорий қилмоқда. Бу ҳақда мамлакат президенти Таййип Эрдоған баёнотига асосланиб Anadolu агентлиги хабар бермоқда. «Туркия COVID-19га қарши чораларни кучайтиради ва Рамазоннинг дастлабки икки ҳафтасида қисман локдаунни жорий қилади», дея агентлик давлат раҳбарининг сўзларини келтиради. Бундан ташқари, шаҳарлар ўртасида саёҳат қилиш тақиқланди. — Anadolu.\nАрманистон бош вазири Қорабоғдаги жанговар ҳаракатлар пайтида 4 мингга яқин аскар ҳалок бўлганлигини айтди\n2020 йил кузида Тоғли Қорабоғдаги уруш пайтида, 14 апрель ҳолатига кўра, 3621 ҳарбий хизматчининг ўлими тасдиқланди, деди Aрманистон бош вазири Никол Пашинян. 321 киши бедарак йўқолганлар рўйхатига киритилган, дея таъкидлади у. Унга кўра, 201 кишининг жасади ва қолдиқлари ДНК текширувидан ўтказилмоқда. «Бундан ташқари, аниқланган 100 дан ортиқ одамларнинг жасадлари бор, аммо қариндошлари ушбу фактни қабул қилишдан бош тортиб, жасадларини олиб кетишмаяпти», деди Пашинян. Aйни пайтда Қорабоғ можароси зонасида ҳалок бўлганларни қидириш ишлари давом этмоқда. — ТАСС.\nҚорабоғ можаро зонасида ҳарбий ҳаракатлар 2020 йил 27 сентябрда бошланган. 10 ноябрга ўтар кечаси Россия, Озарбайжон ва Aрманистон раҳбарлари ўт очишни тўхтатиш ва Россия тинчликпарвар кучларини киритиш, шунингдек, ҳудуддаги бир неча вилоятларни Озарбайжонга ўтказиш тўғрисида уч томонлама баёнот қабул қилдилар.\nМексикада бошпана сўраб мурожаат қилиш беш йил ичида 32 баравар ошди\nМексикадан бошпана изламоқчи бўлган чет эл фуқаролари сони муттасил ўсиб бормоқда, 2014 йилдан 2019 йилгача кўрсаткич 30 баровар ошди. Бу ҳақда БМТнинг Қочқинлар бўйича Олий комиссари бошқармаси 13 апрель куни эълон қилган баёнотида айтилган. «2021 йил март ойида 9076 та сўров юборилди [Мексикалик қочқинлар комиссиясига], бу бир ой ичида энг юқори кўрсаткичдир», дейилади ҳужжатда. Ушбу ўсиш 2014 йилда бошланган ўсиш тенденциясини акс эттиради ва мамлакат аризаларни кўриб чиқиш ва қочқинларни бирлаштириш имкониятларини ошириши билан давом этди. 2014−2015 йилларда Мексикада рўйхатдан ўтган бошпана сўровлар сони 2137 дан 70302 гача ўсди (3000 фоиздан ошди)". Маълумотларга кўра, мамлакат ҳукумати 70 фоизга яқин мурожаатларни Гватемала билан чегарадош жанубий Чьяпас штатидан қабул қилган. Март ойида Мексика ҳукумати АҚШга кирмоқчи бўлган ноқонуний муҳожирларнинг кўпайишига жавобан хавфсизлик чораларини кучайтириш учун жанубий чегарага кўплаб қўшинлар ва Миллий гвардия жангчиларини юборди. — ТАСС.\nАҚШ 2025 йилдан кейин БAAга 23 млрд долларлик қурол-яроғ етказиб беради\nAҚШ президенти Жо Байден маъмурияти БAA билан 23 млрд долларлик қурол-яроғ келишувини амалга оширмоқчи. Етказиб бериш саналари 2025 йилдан кейинги даврга режалаштирилган. Ўтган йил охирида мамлакатнинг Lockheed Martin F-35 русумидаги 50 та қирувчи самолёти ҳамда 18 та MQ-9B разведкачи учувчисиз самолётини БААга сотишни режалаштираётгани ҳақида маълум қилинган эди. Келишувнинг умумий қиймати 23,37 млрд долларга тенг бўлган. Нашрнинг таъкидлашича, ушбу битим Исроил ва БAA ўртасидаги икки томонлама муносабатларни тўлиқ нормаллаштириш тўғрисидаги келишувдан сўнг эълон қилинди. — The Hill.\nДания дунёда биринчи бўлиб AstraZeneca вакцинасидан бутунлай воз кечди\nДания AstraZeneca вакцинаси билан коронавирусга қарши эмлашдан воз кечган дунёдаги биринчи мамлакат бўлди. Ушбу қарор эмланганларда камдан-кам ҳолларда тромбоз ҳолатлари кузатилиши билан изоҳланади. Дания соғлиқни сақлаш бошқармаси бошлиғи Сорен Брострем мамлакатда касалланиш даражаси пастлиги ва муқобил дори-дармонларнинг мавжудлиги фонида вакцинадан воз кечишга қарор қилинганини таъкидлади. Бироқ, шу сабабли, аҳолини эмлаш жадвали уч ҳафтага ўзгартирилади ва у август ойининг ўрталарига қадар давом этади. — Copenhagen Post.


Мўжиза сари 10 босқич: иккинчи босқич — саргузашт мўжизаси\n16:37 / 02.09.2020\nАввалроқ сўзларнинг мўжизавий хислати билан танишиб чиқишнинг биринчи услуби ҳақида сўз юритдик. The Magic жамоаси томонидан ёзилган, ғаройиб танга билан дунё бўйлаб саёҳат қилган болакайнинг саргузаштлари ҳақида ҳикоя қилган эдик.\nШундай қилиб, саргузаштлар дунёсига шўнғишнинг иккинчи услубини тақдим этамиз.\nВенецияда ўз ресторанингизни ёки Париж шаҳрида ўз бутигингизни очишни орзу қилганмисиз?\nЭнди ушбу орзуларингиз Тошкент шаҳрида амалга ошиши мумкин!\nЭътиборингизга Magic City сайилгоҳининг лойиҳасини ҳавола қиламиз. Бу на катталар ва на болалар зерикмайдиган, ҳар бир киши саргузаштнинг мўжизасига ишонч ҳосил қила оладиган оилавий-кўнгилочар ва мўжизага тўла бўлган энг катта мажмуа.\nУмумий майдони 20 гектардан ортиқ бўлган Magic City ҳудудида ноёб объектлар бунёд этилмоқда:\n- балиқ ва судралиб юрувчиларнинг 100 дан ортиқ турлари, улар орасида акулалар, скатлар, саккизоёқлар, медузалар, пиранялар ва морайлар бўлган Ўрта Осиёдаги биринчи океанариум;\n- Италия ва Германиядан келтирилган 40 дан ортиқ замонавий аттракционлар. Шу жумладан, Ўзбекистондаги энг катта, баландлиги 88 метрни ташкил этувчи чархпалак;\n- оилавий-кўнгилочар марказ;\n- умумий майдони 2 гектар бўлган йирик аквапарк;\n- ҳар бир жажжи меҳмонлар орзу қилган касбларини ўзлаштириши мумкин бўлган митти мамлакат;\n- Ўзбекистондаги биринчи инновацион лазерли ва 450 ўриндиқли кинотеатр;\n- Рим Колизейи услубидаги амфитеатр;\n- 1 км. узунликдаги темир йўл бўйлаб ҳаракатланадиган замонавий поезд;\n- минораларини баландлиги 60 метрни ташкил этувчи эртак қасри;\n- кўлнинг юзасида сузувчи каноэлар: уларда сайр қилаётган вақтда ташриф буюрувчилар атрофдаги гўзал манзаралардан баҳра олиш имконига эга бўлишади.\nТасаввур қилинг, осойишталик ҳукм сурувчи, дўстона муҳит дунёсида ҳар бирингиз эртаклардаги қаҳрамонларга айланяпсиз — буларнинг барчаси Magic City сайилгоҳида рўёбга чиқади!\nҲозирги вақтда ижарага берилаётган ҳудудлар дунёнинг машҳур — Рим, Париж, Берлин, Барселона, Москва, Миср, Прага, Лондон, Венеция, Амстердам ва Вена пойтахтлари сифатида акс эттирилган. Бу ерда умумий майдони 50 дан 1000 кв.м гача бўлган дўконлар, бутиклар, кафелар, ресторанлар ва бошқа объектлар жойлашган. Улар орасида сизнинг шахсий муассасангиз ҳам бўлиши мумкин!\nҲозирги пайтда LC Waikiki, DeFacto ва KFC каби халқаро брендлар ижарачиларимиз қаторида бўлишга муваффақ бўлишди. Бундан ташқари, сайилгоҳни яратишда Италиянинг Zamperla кўнгилочар компанияси, сув слайдлари ва аквапарклар ишлаб чиқарувчи Polin Waterparks турк компанияси, Sega Corporation халқаро компанияси, боулинг соҳасидаги дунёдаги етакчи QubicaAMF компанияси, Бельгиянинг Barco технология компанияси, Dome+Partners халқаро архитектура ва дизайн компанияси иштирок этмоқда.\nСайилгоҳдаги барча кўп йиллик дарахтлар сақланиб қолган, шунинг учун куннинг исталган вақтида бу ерда дам олиш қулай бўлади. Бундан ташқари, сояли хиёбонлар бизнес учун муҳим қўшимча ҳисобланади: ёйилган новдалар соясида сиз кафе ва ресторанлар учун қулай терассаларни ташкил қилишингиз мумкин.\nИмконияти чекланганлар учун барча шароитларни яратишга алоҳида эътибор қаратилмоқда, шу жумладан кўзи ожизлар учун мўлжалланган йўллар ва ногиронлар аравачасида бўлганлар учун рампалар ўрнатилмоқда.\nЛойиҳанинг яна бир афзаллиги – маскан атрофида ҳаракатланадиган ва сизни сайилгоҳга олиб борадиган автобус мавжудлиги. Magic City’нинг кенг ҳудуди бўйлаб гольфкарлар ташриф буюрувчиларни автотураргоҳдан сайилгоҳнинг керакли жойига олиб бориш учун айланиб юради.\nСайилгоҳ тематик ва кўнгилочар дастури мавзусининг мунтазам равишда ўзгариб туриши, умумий майдони 8 500 кв.м ни ташкил этувчи мусиқий фаввора, ҳар ҳафта охирида ташкил этиладиган мушакбозлик — буларнинг барчаси сайилгоҳга кунига 50 мингдан зиёд меҳмонларни жалб қилиш имконини беради.\nMagic City — бу бизнесингиз учун қулай ҳудуд! Ҳар бир киши саёҳатлар мўжизасига ишонч ҳосил қила оладиган, жаҳонга машҳур кўчалар бўйлаб сайр қилиш ва дунё мўъжизаларини кўриш мумкин бўлган бизнес учун манфаатли жой бўлиши мумкин!\nMagic City лойиҳаси The Magic компаниясига тегишли.\nҲамкорлик ва ижарага жой олиш учун телефон: +998 71 202 77 99\nМўжиза сари 10 босқич: ўнинчи босқич – Magic City мўъжизаси\nМўжиза сари 10 босқич: тўққизинчи босқич – байрам мўъжизаси\nМўжиза сари 10 босқич: саккизинчи босқич – тасаввур мўъжизаси


Чимбойнинг она қизи - Халқ сўзи\nЧимбойнинг она қизи\n00:27 12 Март 2021 Жамият\nКегайли канали… Омонатгина кўприк устидан ҳар куни неча бор ўтиб қайтадиган беш яшар қизалоқ кичиклигига қарамай катталар сингари жасоратли эди. Тумандаги пахта заводида қоровуллик билан оила тебратадиган отаси, Сайт акага онаси Гулзира опа пиширган овқатни ташийдиган Онесия кучли шамолдан тебранаётган кўприкдан ўтаркан, пастга қараб-қараб қўярди. Пишқириб, кўпик сочиб оқаётган сув қизчанинг кўйлагини ҳўл қилар, сочини тўзғитиб, юзларига шитоб билан уриларди. Оиланинг тўнғич фарзанди эмасми, укаларига ғамхўрлик қилиш, онасига ёрдамлашиш, отасига дастёр бўлишга тиришар ва бунинг уддасидан чиққарди. Мактабдан келиб, уй юмушларини бажаргач, отасига чангакдан қўра ясашга ёрдамлашар,( ўша пайтда оҳурлар шундай бўлган), гарчи, кучи етмаса-да, бир томондан елкаси билан итариб турар, отаси сим билан чангакларни бир-бирига туташтириб боғларди.\nКанал бўйидаги отаси эккан қоратол, оқ тераклар қизча хаёл оламининг бир қисми эди. Кундан-кун бўй чўзиб бораётган дарахтлар билан бирга унинг орзулари ҳам улғаярди.\nОтасининг меҳнаткашлиги Онесияга ўтган бўлса керакки, у ҳар куни неча чақирим йўл босиб, теракларга сув қуйгани келарди. У онаси жуда тежамкор аёл бўлганлигини шундай эслайди: “Онажоним, доно аёл бўлган экан. У киши рўзғорнинг бекаму кўст бўлиши учун қўлидан келганча отажоним билан елкама-елка туриб, қўлидан келганча меҳнат қилган. Уйимизда сигир, бузоқ, қўй, қўзига қарар, хуллас, оилага нима керак бўлса барисини бажарарди. Энди билсам, онажоним бугунги тил билан гапирганда “иқтисодчи” бўлган экан…”\nЧин дилдан қилинган ҳар қандай ният, албатта, ижобат бўлади. Нуронийлар “ният-халос” деб бежиз айтмас экан. Болалик пайтида “Катта бўлсам, албатта, дўхтир бўламан”, дея тилак тилаган қизалоқ йиллар ўтиб ўзи орзу қилган ниятига эришди. Ундаги дангаллик, довюраклик айнан қорақалпоқларга хос хислат. Қаҳрамонлик ўз-ўзидан туғилмайди. Машаққатли меҳнат, жонфидолик ва касбга садоқат, халқнинг ишончи-ю муҳаббатини қозониш орқали эришилади бундай мақомга. Меҳнат инсонни тарбиялайди, юксакларга кўтаради.\n1949 йил Чимбой шаҳрида туғилган Онесия Сайтова шаҳардаги 2-мактабда таҳсил олади. Синфдошлари орасида ўзининг билимдонлиги, хулқи ва тиниб-тинчимаслиги билан намуна бўла олган тиришқоқ қизча фанларни яхши ўзлаштирибгина қолмай, етакчиликни ҳам ўрнига қўярди. Ўқувчилик чоғида математика, физика фанларидан фан олимпиадаларига доим қатнашиб, ютуқларга эришган, ҳатто, спортнинг енгил атлетика тури бўйича шаҳарда 1-ўринни эгаллаб, республика бочқичида ҳам иштирок этган. Ҳар доим олдинги сафда бўлган ўқувчи мактабни кумуш медаль билан битирди.\n– Бир куни дадажоним қаттиқ бетоб бўлиб қолди. Кечга бориб аҳволи янада оғирлашди. Табиийки, “тез ёрдам” чақирдик. У пайтда мен 5 яшар эдим. Уйга оқ халатли шифокорлар кириб келди. Қўлларида катта темир жамадон кўтариб олишган. Ойижоним уларни дадам ётган хонага олиб ўтди. Мен ҳам орқаларидан эргашдим. Хонанинг бир бурчагида ўтирарканман, уларнинг хатти-ҳаракатларини жим кузатдим, шунда дўхтир дадамга укол қилди. Кўзларим жовдираб бир дадамга, бир дўхтирга қарайман. Дўхтир ўзини эркин тутар ва ўз ишини бамайлихотир бажарарди. Бир муддат ўтгач, қайта текшириб, табассум билан ўринларидан туришди. Орадан қанча ўтди билмадим. Бир пайт дадам кўзларини очди. Барчамиз қувониб кетдик. Айниқса, мен, чунки дадамни ҳаммадан кўпроқ яхши кўрардим. Ёнига бориб, юзини силадим, қўлини маҳкам сиқиб: “Дадажон, тузалдингизми? Катта бўлсам, албатта, дўхтир бўламан, сизни ўзим даволайман!” дедим.\nДадам пешонамдан ўпиб: “Илоҳим, ниятинга ет!” деди. Шу воқеа сабаб бўлдими ёки болаларча қизиқишми, билмадим, шифокор бўлишга аҳд қилдим. Балки дадамга бўлган меҳрим ёки уни йўқотиб қўйишдан қаттиқ қўрқаним мени шифокорликни танлашга ундади”, дейди Онесия Сайтова орзулар оламидаги илк қадамларини эсларкан.\nАндижон тиббиёт билим юрти… Мақсадларига тамал тошини айнан шу даргоҳда қўйди. Ўқиди,ўрганди,изланди. Тиббиёт билим юртини тугутгач, яна ўқишини давом эттирди. Андижон тиббиёт билим юртида ҳам курсдошларига ўрнак бўла олди.\nОтасидан меҳнаткашлик ва қатъийликни, онасидан меҳр ва тежамкорликни олган шифокор Андижонда ўтган талабалик йиллариданоқ ён-атрофидагилар, асосийси, устозларининг меҳрини қозонди. Унда вазиятни тўғри баҳолай олиш фазилати кучли бўлган. Шунданми, аёллар шифокори бўлишга қарор қилади. Боиси аёллар шифокори етишмасди, айниқса, қишлоқ жойларида.\nАёлнинг бахти оиласида деганлари рост экан. Бу борада ҳам омади чопиб, бўлғуси турмуш ўртоғи, шўманойлик Қувончбой Есенбоев билан шу ерда танишиб, йигитга кўнгил қўйди. Ўша даврда ягона саналган пахтачилик институтида таҳсил олган Қувончбой рафиқасини бахтли қила олди.\nҲаёт инсонни тоблаганидек, турмушнинг паст-баландликларида тобланган бу инсонлар кўпчилик ўрнак олса арзийдиган оилага айланди.\nИнститутни тамомлагач, ҳозирги Деҳқонобод овулида аёллар шифокори бўлиб иш бошлайди.\n– Овулнинг оғир турмуши. Камқонлик, йилда фарзанд кўравергач холсизлик ва турли асоратлар гирдобига тушиб қолган аёллар… Хотирам панд бермаса, 1973 йил ёз ойи эди. Оғир аҳволдаги аёлдан чақирув келди. Терапевт Йўлдошбой оға билан бирга йўлга тушдик. Зудлик билан операция қилишга тўғри келди. Чунки онанинг ҳам, боланинг ҳам ҳаёти хавф остида эди. Икковимиз ҳам қора терга тушиб, операция йўли билан аёлни туғдириб олдик. Бир пайт Йўлдошбой оға менга қараб, “аёлнинг юраги тўхтаб қолди!”, деса бўладими. Фурсат кутиб турмасди, ўзимни қўлга олдим. “Тўртинчи қовурға билан кўкрак қафаси қўшилган жойни кўрсатинг”, дедим. Ҳеч иккиланмай юраги ичига укол юбордим. Аёлнинг юраги уриб кетди. Операциядан чиқарканман, ичимдан институтда таълим берган ўқитувчиларим ва интернатурада қаттиққўллик билан устозлик қилган профессор-ўқитувчилардан жуда миннатдор бўлдим. Шунда шифокор учун жуда муҳим нарса бу – тўғри ташхис ва лозим пайтда тўғри қарор қабул қилиш эканлигини англадим. Бу – менинг илк операциям эди. Ўшанда бироз иккиланганимда ёки кечикканимда аёлни сақлаб қололмасдик.\nКейинчалик биз оиламиз билан Нукусга кўчиб келдик ва мен 21-кичик туманда участка акушер-генеколог бўлиб иш бошладим. Эринмай уйма-уй юриб, ҳомиладор аёлларни аниқлар, лозим бўлса жойнинг ўзида таҳлил олардим. У пайтда ҳомиладор аёллар поликлиникаларга боришавермасди. Шу боис ўзим назорат қилардим. Ишимга шунчалик масъулият билан ёндашганманки, ҳудудимда 80 фоиз ҳомиладорларнинг саломатлик даражаси туғруққача аниқ эди. Шундан бўлса керак, йиғилишларда доим мақтов эшитганман.\nҲаётимда қизиқ воқеалар кўп бўлган. 1979 йили стационарга, шаҳар туғруқ уйига ўтишим керак бўлди. Шунда раҳбарларга: “Мен ё участка шифокори бўлиб ишлай ёки бўлмаса аёллар шифокори бўлай, битта ишни мукаммал, аъло даражада бажаришни хоҳлайман”, деб шарт қўйдим. Аммо нимагадир таклифимни инобатга олишмади. Шунда ишдан кетишга қарор қилдим ва қароримни айтдим. Шундан кейин рози бўлишди. Шунда ҳам туғруқдан кейинги бўлимга юборишди. Энг қизиғи, бирор бўлимда мудир бетоб бўлиб қолса ёки бирор иши чиқиб қолса, ўшанинг ўрнига мени вақтинча қўйишарди. Шундай кезларда ҳафа бўларди. Ҳозир эса бундан асло афсусланмайман. Балки, мен шу йиллар орасида катта тажриба тўплагандирман. Очиғи, институтдаям ундан кейинги интернатурадаям кучли профессор-ўқитувчилар сабоқ бергани боис нафақат мен, балки ўша пайтдаги битирувчилардан кўпчилиги билимли ва таниқли шифокор бўлиб етишиб чиқди.\nЙиллар ўз сўзини айтади, албатта. Бу орада катта тажриба ва малака орттирган шифокор меҳнатда тобланиб бораверди. Натижада малакали мутахассис бўлиб етишди, 1-тоифали шифокорга айланди.\nМеҳнаткашлиги, керак пайтда тўғри қарор қабул қилиши билан ҳурмат қозонди, муҳими, қўли енгил дояга айланди.\n1985 йили Соғлиқни сақлаш вазирлигида бош акушер-гинеколог вазифасидаги фаолияти давомида Элликқалъа, Беруний, Шўманой, Хўжайли туманларида туғруқ бўлимлари очилишида бевосита ташаббус кўрсатган.\n— 1992-94 йиллар Республика туғруқхонасида бош шифокорлик пайтим эди. Қораўзакдан чақирув бўлди. Соат тунги учлар эди. Ҳаммаёқни қор қоплаган, йўллар сирпанчиқ бўлганидан манзилга яқин қолганида машина тойиб, издан чиқиб кетди. Қўлимда бемор учун олиб чиққан заҳира қон-плазма бор эди. Машина у ёқдан бу ёққа сирғалар ва биз ҳам машина ичида бориб келардик. Плазма ерга тушиб кетмаслиги учун уни маҳкам қучоқлаб олганман. У пайтда плазмани сақлайдиган махсус идиш бўлмаган. Бир амаллаб машина тўхтади ва мен йўловчи машинага чиқиб етиб бордим. Вақтни бой бермасдан операция йўли билан чақалоқни ҳам, онани ҳам сақлаб қолдик. Чақирувдан келсак, ҳамкасблар дарвоза олдига чиқиб қарши олди. Уларнинг кўзларидаги қўрқув ва қувонч ёшларини кўриб биз ҳам йиғлаб юборгандик. Буни қаранг, ёмон хабар тез тарқаларкан, автоҳалокатга учраганимиз хабари биздан олдин етиб келган экан.\nТабиатан меҳнаткаш, чўрткесар, масъулиятни биринчи ўринга қўювчи шифокор, фаолияти давомида кўплаб оилаларга қувонч улашди, қанчадан-қанча чақалоқларга доялик қилди. Аниқ саноғини ўзиям билмайди. Қўли енгил доя сифатида довруғ қозонган Онесия опа туғруқ бўлими бўладими, чақирув бўладими, ҳатто, уйма-уй юриб ҳомиладорларни аниқлаб, уларга тўғри ташхис қўйишдаги жараёндами, қандай шароит ва қандай лавозимда ишламасин, касбига садоқат билан ёндашган. Касбини оиласидан, ўзлигидан, олдинги ўринга қўйганлиги боис, унинг навбатчилик пайтида бирорта ўлим ҳолати юз бермаган.\nАёл боши билан тунни тонга улаб, сув кечиб, овул оралаб, ёмғиру дўлдами, фарқи йўқ, заҳмат чекиб меҳнат қилганди.\n“Меҳнат қилган элда азиз” деганларидек, меҳнати қадрланди. 1997 йили Мустақиллик байрами арафасида “Ўзбекистон Қаҳрамони” унвони билан тақдирланди. Чекка овулда поликлиника шифокорлигидан вазирликда акушер-гинекологгача, республика туғруқ уйи генекология бўлими мудиридан, республика туғруқ уйи бош шифокоригача, поғонама-поғона фаолият юритиб келаётган шифокор аёл, бугунги кунда етмиш ёшдан аллақачон ошган бўлса-да, ғайратда ёшлардан қолишмайди. У айни пайтда Қорақалпоғистон республикаси ҳудудий перинатал марказида шифокор-ординатор бўлиб ишлайди.\nБугунгача кўпгина шогирдлар орттириб, уларга ўз касбининг сир-асрорларини эринмай ўргатиб келмоқда. Ойпара Наубетова, Калжан Абдиғаппорова, Мурод Низомаддинов сингари шогирдлари бугун масъул лавозимларда фаолият олиб боряпти.\n…Бугун хотираларини кулиб эслаб ўтиргани билан унинг ҳаёти осон ўтмаганини, икки йўл ўртасидаги аёл саломатлиги йўлида ўлиб-тирилганлигини сочларидаги оқ, чеҳрасидаги йиллар солган излар айтиб турибди.


Ўзбекистон Биринчилиги. «Насаф-2» ўз майдонида «Нурафшон»ни мағлубиятга учратди – Voha.uz\nVoha.uz > "Насаф" ҳақида > Ўзбекистон Биринчилиги. «Насаф-2» ўз майдонида «Нурафшон»ни мағлубиятга учратди\n12-10-2017 authorФикр билдиринг"Насаф" ҳақида, Ўзбекистон Биринчилиги, Янгиликлар, хабарлар, мақолалар 165\nИккинчи бўлим ҳам қизиқарли бўлди. Ўйиннинг асосий вақти ниҳоясига етганда ҳам ҳисоб ўзгармасдан қолди. Аммо қўшиб берилган дақиқаларда меҳмонлар ҳисобни яна биттага қисқартиришга эришдилар. Иккинчи бўлимда майдонга тушган Баҳром Нарзуллаев гол муаллифи бўлди – 4:2.\n“Нурафшон”: 1.Шахзод Шамсиддинов, 5.Бахтиёр Бозоров, 7.Азизбек Бобоев, 8.Феруз Муинов, 12.Қурбонбек Сатторов, 15.Муҳаммад – Сидиқ Тимуров (10.Баҳром Нарзуллаев 46), 16.Жаҳонгир Хайриев, 21.Шуҳрат Салимов, 22.Умрилло Рамозонов (с), 77.Жамшид Ҳасанов, 23.Шокир Хўжаев (11.Фузаил Қорёғдиев 22).


20:50 / 10.04.2017\nОлий Мажлис Қонунчилик палатасидаги “Адолат” СДП фракцияси аъзолари Жамшид Пирматов ва Абдуғани Умировларнинг Қамаши тумани аҳолиси билан ўтказган очиқ мулоқотлари ғоятда самарали бўлди, деб хабар бермоқда Олий Мажлис Қонунчилик палатаси матбуот хизмати.\nШу куни “Адолат” СДП фракцияси аъзолари бу муаммони туман ҳокими билан биргаликда жойида ўрганиб чиқиб, ҳал этишди. Соғлиқни сақлаш мутасаддиларига бундай ҳолатлар қайта такрорланмаслиги юзасидан тегишли кўрсатмалар берилди.\nМулоқот давомида депутатлар саъи-ҳаракати билан 16-мактабгача таълим муассасасини таъмирлаш учун туман молия бўлими томонидан 30 миллион сўм маблағ ажратилиши режага киритилди. Шунингдек, 44-мактаб ўқитувчилари ва ота-оналарнинг шикоятлари асосида таълим маскани депутатларимиз томонидан ўрганилганда, ҳақиқатдан ҳам бинонинг томидан чакки ўтаётгани аниқланди. Ушбу масалага тегишли ташкилотлар мутасаддилари жалб қилиниб, таъмирлаш учун 60 миллион сўм маблағ туман молия бўлими томонидан ажратилиши таъминланадиган бўлди. Шу ерда илм масканида таълим–тарбия олаётган ўқувчиларнинг ота-оналаридан тушган яна бир талаб депутатларимиз иштирокида ўз ечимини топди. Узоқ масофадан қатнаб ўқийдиган ўқувчилар учун транспорт қатнови йўлга қўйиладиган бўлди. 15-мактабдаги ишламасдан турган трансформатор муаммоси ҳам ҳал этилди.\nтранспорт ўқувчи Депутат


Human Rights Watch раҳбарини Гонконгга киритишмади\n12:09 13.01.2020 (Янгиланган 12:33 13.01.2020)\nТашкилот баёнотида айтилишича, воқеа 12 январь, якшанба куни, Рот Гонгконгга учиб келганидан сўнг рўй берган.\nТОШКЕНТ, 13 янв - Sputnik. Гонгконг ҳукумати Human Rights Watch (HRW) халқаро ҳуқуқни муҳофаза қилувчи ташкилот ижрочи директори Кеннет Ротга маъмурий туман ҳудудига киришига рад жавобини берди.\n"Мен HRWнинг янги бутун жаҳон докладини тақдим этиш учун Гонконгга учиб келдим. Бу йил унда Хитой ҳукумати инсон ҳуқуқлари ҳимояси тизимига қай тарзда путур етказаётгани ҳақида айтилган. Лекин ҳукумат менга ҳозир Гонконгга киришни таъқиқлади, бу муаммо зиддий тус олаётганини кўрсатади", - деб ёзган Рот ўзининг Twitter-аккаунтида.\nТашкилот баёнотида айтилишича, воқеа 12 январь, якшанба куни, Рот Гонгконгга учиб келганидан сўнг рўй берган. "Иммиграция билан шуғулланувчи ҳукумат аъзолари АҚШ фуқароси, Ротга у Гонгконг халқаро аэропортига келиб қўнганида (Гонгконгга) кира олмаслигини айтишди", - дейилади ташкилот хабарида.\nГонгконг ҳукумати рад этиш сабабини тақдим этмаган.\nЎтмишда Human Rights Watch раҳбари Гонгконгда кўплаб маротаба бўлган. Хусусан, 2018 йилнинг апрелида, у ХХР меҳнат бозорида гендер дискриминация бўйича докладини тақдим этган.\nТОШКЕНТ, 8 авг - Sputnik. Бугунга қадар Ўзбекистонда 20 380 нафар коронавирус инфекциясига чалинган фуқаролар соғайган, деб хабар қилди мамлакат Соғлиқни сақлаш вазирлиги жамоатчилик билан алоқалар бўлими.\n8 август 10.00 ҳолатига кўра, Ўзбекистонда коронавирус инфекцияси қайд этилганлар сони 29459 нафарни ташкил этмоқда.\nЯнги касалланиш ҳолатлари олтита ҳудудда: Тошкент шаҳрида (185 нафар), Самарқанд вилоятида (28), Тошкент вилоятида (10), Наманган вилоятида (5), Қорақалпоғистон Республикасида (4), Навоий вилоятида (2) аҳоли орасида аниқланган.\nШу билан бирга, тун давомида коронавирусга чалинган Тошкент шаҳрининг Юнусобод туманида яшаган 65 ёшли аёл ҳамда Тошкент шаҳри Учтепа туманида яшаган 84 ёшли беморлар вафот этишган.\nИнфекция қурбонлари сони жами 185 нафарни ташкил қилмоқда.\nРеспубликада 8894 нафар беморга белгиланган стандартлар бўйича даво чоралари кўрилмоқда. Улардан 786 нафари оғир, 275 нафари эса ўта оғир аҳволда.\nЭслатиб ўтамиз, Бутунжаҳон соғлиқни сақлаш ташкилоти тақдим этган сўнгги маълумотларга кўра, дунё бўйича 18 902 735 инсон ушбу инфекцияни юқтирган, қурбонлар сони 709 511 нафарга етган.


Касперский лабораторияси: “2015 йилда 17 миллионта вирус ташувчи мобиль илова йўқ қилинди” - Terabayt.Uz\nКасперский лабораторияси: “2015 йилда 17 миллионта вирус ташувчи мобиль илова йўқ қилинди”\nКомпания мобиль қурилмаларга уюштирилган ҳужумларга оид статистикани эълон қилди. Унга кўра, 2015 йилда:\n2 961 727 та ўрнатишга мўлжалланган зарарли дастурий таъминот пакетлари;\n884 774 та зарарли янги мобиль иловалар (2014 йилга нисбатан 3 баробар кўп!);\n7 030 та банк-молия тизимини ишдан чиқарувчи Trojan-Banker мобиль вируслари аниқланган.\nКибер ҳужумлар бўйича ўсиш кузатилган йўналишлар:\nфойдаланувчи мустақил ўчира олмайдиган зарарли иловаларнинг кўпайиши;\nИловалар функцияларини кучсизлантирувчи вирусларнинг кўпайиши;\nRansomWare зарарли дастурий таъминот дастурларининг кўпайиши;\nТажовузкор ва беҳаё дастурлар рекламасининг кўпайиши;\niOS тизимига қаратилган кибер вируслар сонининг кескин ошиши.\nЗарарли дастурлар муаллифлари улар ёрдамида асосан ўз “қурбонлари”нинг ҳисобидан даромад кўришни мақсад қилишган. Зарарли дастурлар муаллифлари мобиль қурилмаси кодланган фойдаланувчидан 12-100 АҚШ долларигача маблағ талаб қилиш ҳолатлари кўпаймоқда.\nАйниқса, 2015 йилда аниқланган 7030 та банк-троянлари Windows-троян зарарли дастурлари ёрдамида банк-молия тизимларига кириб олиб, банк ва мижоз ўртасидаги банк транзакцияларини амалга оширишга ёрдам берадиган mTAN – иккитомонлама паролларни ўғирлаш ҳолатлари ҳам кўп учрамоқда.\nКўпчилик банк-троянлари мобиль қурилма бош менюсидаги банкнинг ҳақиқий иловаларини ёпиб ташлаб, ўрнига худди шунга ўхшаш, сохта иловани ўрнатади. Шу орқали фойдаланувчи вирус муаллифларига ўзи билмаган ҳолда махфий маълумотларни тақдим этади. Бу кибер жиноятчиликнинг “фишинг” тури ҳисобланади.\nTrojan-SMS.AndroidOS.OpFake.cc ва Trojan-Banker.AndroidOS.Acecard каби энг хавфли вируслар 100 дан ошиқ банк ва молия иловаларининг интерфейсини, серверлар бошқарув тизимини бузиб кириши мумкин.\nМисол учун, Trojan-SMS.AndroidOS.FakeInst.ep. зараркунанда иловаси Google Wallet орқали пул тўловларини амалга оширишни таклиф қилади ва маълумотлар киритилмаса илова ойнаси ёпилмайди. Маълумот киритилиши билан вирус банк маълумотларини ўғирлайди ва муаллифларга тақдим қилади.\n#антивирус #вирус #илова #Касперский #Касперский лабораторияси #мобиль қурилма ҳимояси


Шавкат Мирзиёев Самарқанддаги туризм марказини бориб кўрди - Zamin.uz\nПрезидент Шавкат Мирзиёев Самарқанд туманида барпо этилаётган туризм маркази қурилишини кўздан кечирди. Бу ҳақда Президент матбуот хизмати хабар қилди.\nАйни пайтда конгресс холл, «Абадий шаҳар» карвонсаройи ва 8 та меҳмонхона бунёд этилмоқда. Меҳмонхоналарнинг иккитаси 22 қаватли, беш юлдузли, қолганлари тўрт юлдузли бўлади.\nМаълумки, Самарқандда меҳмонхоналар кўп бўлишига қарамай, сайёҳлар кўп келганда ўринлар етишмай қолади. Масалан, 2019 йилда шаҳардаги барча отеллар банд бўлган.\nТаъкидланишича, қурилаётган марказ туристик хабга айланади. Бу ерда халқаро анжуманлар ўтказиш учун ҳам кенг шароит бўлади. Уни 2022 йилда фойдаланишга топшириш мўлжалланган.\nСамарқанд шаҳрида илк бор гастрономик кўча, Самарқанд тумани «Конигил» маҳалла фуқаролар йиғинида мамлакатдаги биринчи туризм қишлоғи ташкил этилди. Бундай масканлар сайёҳларнинг вилоятда қолиш вақтини узайтириш билан бирга, ҳудуд инфратузилмасини ривожлантириш, аҳолига даромад манбайи яратишда муҳим омил бўлмоқда.\nДавлат раҳбари мазкур туристик марказни шаҳар билан боғлайдиган йўл ўтказгични бориб кўрди, Уста Умар Жўрақулов ва Афросиёб кўчаларида амалга оширилаётган ободонлаштириш ишларини кўздан кечирди. “Замин” янгиликларини “Youtube”да кузатиб боринг\nЯнгиликлар » Жамият » Шавкат Мирзиёев Самарқанддаги туризм марказини бориб кўрди


Қийноқлар яна кучаймоқда\n04 декабр 2020, Тошкент вақти: 20:06\nЎзбекистон қамоқхоналаридаги шавқатсиз қийноқлар далили бўлган маҳбусларнинг қонли кўйлаклари.\nЎзбекистонлик ҳуқуқ ҳимоячилари фикрича, милиция ва хавфсизлик хизматларининг вақтинча сақлаш ҳибсхоналарида ҳам, қамоқхоналарда ҳам қийноқлар мунтазам давом этмоқда.\nОзодлик радиосига бу ҳақда интервью берган маҳкумларнинг қариндошлари ва ҳуқуқ ҳимоячилари, Ўзбекистон БМТнинг қийноқларга қарши конвенциясини имзолаган ва мамлакатда қийноқлар йўқлиги ҳақида баланд минбарлардан туриб айтилаётган бўлса-да, расмийларнинг тилда бошқа, амалда бошқа сиёсат юритаётгани ҳақида гапирмоқдалар.\nЎзбекистондаги қийноқларни мунтазам мониторинг қилиб келаётган Инсон ҳуқуқлари ташаббус гуруҳи раҳбари Сурат Икромов сўзларига кўра, айниқса диний айбловлар билан қамалган маҳкумларни тинимсиз қийнаш давом этмоқда:\n- Диний мотивлар билан қамалганларга нисбатан қийноқлар систематик ҳолда бўлаяпти. Биз буни ўрганиш давомида шу нарсанинг исботини топдикки¸ маҳбусларни қийноққа солаëтган ходимларнинг гапи бўйича, уларни калтаклашга ëки қийноққа солишга юқоридан мажбур қилишаяпти. Агар биз шуни қилмасак¸ бизни ишдан бўшатишади, дейишаяпти, - дейди Сурат Икромов.\nФарғоналик ҳуқуқ ҳимоячиси Аҳмаджон Мадумаров ҳам қамоқхоналардаги қийноқлар ҳақида гапирар экан, диний айбловлар билан қамалган маҳкумлар турли хил хўрликларга, азобларга дучор қилинишини таъкидлайди:\n- Ота-оналардан, маҳбусларнинг хотинларидан олинган маълумотларга қараганда, қийноқлар ҳозирги кунда кўпайган ва кучайган, - дейди Аҳмаджон Мадумаров.\nҲуқуқ фаоллари фикрича, қийноқларнинг яна бир тури ҳали суд бўлмаган ва вақтинча сақлаш ҳибсхоналарида ўтирган одамларга нисбатан қўлланилади. Ҳуқуқни муҳофаза этиш ходимлари қандай йўл билан бўлмасин, ушланган одамни турли қийноқларга солиб¸ ундан иқрорномалар ёздириб олишга ҳаракат қилишади.\nАйни кунларда Тошкент вилоят судида Ангрен шаҳар ички ишлар бўлимининг тўрт нафар ходими устидан жиноят иши кўриб чиқилмоқда. Улар ангренлик Музаффар Тўйчиевни қийнаб ўлдирганликда айбланмоқдалар. Жабрланувчилар манфаатини ҳимоя қилаётган инсон ҳуқуқи фаоли Расул Тожибоевнинг Озодлик радиосига айтишича, ўтган маҳкама мажлисида гувоҳлик берган одамлар Музаффар Тўйчиевга нисбатан қандай қийноқлар қўлланилаётганини кўрганларини ва эшитганларини гапириб берганлар.\n- Ўшанда айтишаяптики¸ тўртта-бештаси подвалга кириб кетибди. Ўша ердан бақириқ овозларини¸ Музаффар Тўйчиевнинг: “Ундан кўра мени ўлдириб қўя қолинглар”, деган овозини эшитдик¸ дея гувоҳлик беришди, - дейди Расул Тожибоев.\nҲуқуқ ҳимоячисига кўра, бу гувоҳликни ўша куни, яъни Музаффар Тўйчиев ўлдирилган тунда Ангрен шаҳар ички ишлар бўлимида қамоқда сақланган Карим Мирзабоев берган. Яна бир гувоҳ, Санжар Ғойибов ҳам Музаффар Тўйчиевга газниқоб кийдирилиб, қийнашганини айтиб берган:\n- Қийноқ пайтида бўғиқ овоз чиқди, деди. Бундай бўғиқ овоз противогаз кийдирилган пайтда чиқади¸ деган хулосани кўрсатиб ўтди, - дейди Расул Тожибоев.\nИнсон ҳуқуқи ҳимоячиси сўзларига кўра, Музаффар Тўйчиевнинг қийноққа солинишида бошлиқлардан тортиб оддий ходимларгача камида 15 нафар милиция ходимлари иштирок этган. Лекин жиноий жавобгарликка фақат 4 киши тортилган, холос.\n- Ҳозир қаранг-да, ушланган тўртта одамнинг учтасини қамаяпти¸ биттасини эса Музаффар Тўйчиевнинг ўлимига айбдорсан, деб қамаяпти. Қолган 14 тасидан биттаси ўзини иккинчи қаватдан ташлаб юборибди¸ икки-учтаси яна қаëққадир кетган, қолганлари эса хизматларини давом эттириб юришибди. Эшитишимча, қотилларнинг биттаси республика прокуратурасида прокурор экан. Билмадим, бу ерда қандай ўйин бўлаяпти... Балки бир натижа бўлар? Менинг ўйлашимча¸ бу кетишда натижа ҳам бўлмайди. Чунки Ўзбекистон системасида суд ҳеч қачон одилона ҳукм чиқармайди. Ҳаммаси қўғирчоқ, - дейди ҳуқуқ фаоли.


139 Ўқиш режими + -\nЖаннат ва дўзах инсон етиб борадиган охирги манзиллардир. Инсон улардан бирига етгандан кейин, унда абадий қолади. Аҳли сунна вал жамоа мазҳаби эътиқодича, бу икки нарса моддий бўлиб, улардаги нарсалар ҳам руҳга, ҳам жисмга оиддир. Улардаги неъматлар ва азоблар ҳам жисмга, ҳам руҳга бериладир. Жаннат ва дўзах абадий турадиган нарсалардир. Уларга тушган кишиларнинг қолиши ҳам абадий бўлади. Фақат баъзи осий мўминлар ўз қилмишларига яраша жазони ўтаганларидан кейин, дўзахдан жаннатга чиқариладилар.\n«Ақидатут Тоҳовия»да бу ҳақда: «Жаннат ва дўзах – иккилари халқ қилингандирлар. Улар абадийдир, йўқ бўлмаслар. Бас, Аллоҳ жаннат ва дўзахни халойиқдан олдин халқ қилгандир», дейилган.\nЖаннатнинг махлуқлигига Қуръондан далиллар: «У (жаннат) тақводорлар учун тайёрлангандир» (Оли Имрон: 133).\n«У (жаннат) Аллоҳга ва Унинг пайғамбарларига иймон келтирганлар учун тайёрлангандир» (Ҳадид: 21).\n«Ва жаннат тақводорларга узоқда қилинмасдан, яқин келтирилди» (Қоф: 31).\n«Батаҳқиқ, Уни бошқа тушишда кўрди. Сидратул мунтаҳанинг олдида. Унинг олдида жаннатул маъво бордир» (Нажм: 13-15).\nЖаннатнинг халқ қилиб бўлинганига суннатдан далиллар:\nПайғамбаримиз соллаллоҳу алайҳи васаллам: «Сўнгра Жаброил мен билан юриб бориб, Сидратул мунтаҳага етди. Бас, уни мен билмаган ранглар ўраб олди. Сўнгра жаннатга кирдим, қарасам, унинг остонаси луълудан, тупроғи эса мискдан экан», деганлар.\nБухорий ва Муслимлар Анас розияллоҳу анҳудан ривоят қилганлар.\nПайғамбаримиз соллаллоҳу алайҳи васаллам: «Сиздан биронтангиз ўлган пайтида, унга эртаю кеч жойи кўрсатилади. Агар аҳли жаннатдан бўлса, жаннатдан, аҳли дўзахдан бўлса, дўзахдан. Сўнгра Аллоҳ қиёмат куни сени қайта тирилтиргунча жойинг – шу», дейилади», деганлар.\nБухорий ва Муслимлар Ибн Умар розияллоҳу анҳудан ривоят қилганлар.\nПайғамбаримиз соллаллоҳу алайҳи васаллам Баро ибн Озибнинг ҳадисларида жумладан: «Бас, осмондан бир нидо қилувчи «Бандам рост айтди. Унга жаннатдан жой тўшаб беринглар. Унга жаннатдан эшик очиб беринглар!» деб нидо қилади. Ўшанда унга жаннатнинг хушбўй ҳидларидан келади», деганлар.\nАҳмад ва Абу Довуд ривоят қилганлар.\nШунингдек, жаннатнинг неъматлари ҳам жасад ва ҳам руҳ учун аталгандир. Баъзи бир тоифалар айтганидек, фақат руҳ учунгина эмас. Бу ҳақиқатни англаш учун Қуръони Каримдаги жаннатни васф қилувчи оятлардан бир-иккисини ўқишнинг ўзи кифоя қилади.\nАллоҳ таоло «Ғошия» сурасида қуйидагиларни айтади: «Ўшал кунда бир чеҳралар неъмат хурсандлиги билан тўладир» (8-оят).\nБу чеҳралар бу дунёда иймон-ихлос билан ва ибодат-тақво билан ўтган бандаларнинг чеҳраларидир. Аллоҳ таоло уларга бу дунёда қилган ибодатлари ва амали солиҳлари мукофотига жаннати наъиймни берди. Энди ўша жаннат неъматлари шодлиги уларнинг чеҳраларидан балқиб турибди.\n«Улар ўз ишларидан розидир» (9-оят).\nЭнди охиратда улар ўзларининг ҳаёти дунёда қилган ишлари-саъйиларидан: иймонлари, ихлослари, тақволари, ибодатлари, амали солиҳларидан розидирлар. Худди ўша қилган ишлари Аллоҳ таоло томонидан мукофотлангани учун ҳам улар ўз ишларидан розидирлар.\n«Улар олий даражали жаннатдадир» (10-оят).\nУлар қуйида зикр қилинадиган олий васфларга эга жаннатдадирлар.\nУлар шундоқ жаннатдадирларки...\n«Унда бекорчи гапларни эшитмаслар» (11-оят).\nЖумладан: «Унда оқиб турган булоқлар бордир (12-оят).\nУ булоқларда турли-туман ўта лаззатбахш шароблар бор. Дўзахийлар ўта қайноқ сувни ичиб, азобларига азоб қўшилиб турган бир пайтда, жаннатийлар ана ўша булоқлардаги анвойи шароблардан мазза қилиб сипқорадилар. Ўша жаннат шаробини сипқориш оддий ҳолатда эмас, қуйидаги оятларда васф қилинадиган ҳолатда бўлади.\n«Унда баланд-баланд сўрилар бордир.\nВа тайёрлаб қўйилган қадаҳлар бордир.\nВа саф-саф қилиб тизилган ёстиқлар бордир.\nҲамма ёққа тўшалган гиламлар бордир». (13-16-оятлар)\nҲа, аҳли жаннатлар баланд-баланд сўриларда, ҳамма ёққа тўшаб ташланган гўзал гиламларда, саф-саф қилиб тизилган ёстиқларга ёнбошлаб олиб, тайёрлаб қўйилган қадаҳлардаги шаробларни ҳузур қилиб сипқорадилар.\nМазкур нарсалар охират неъматларидан бир кўриниш, инсонда тасаввур ҳосил қилиш учун бу дунёдаги неъматларга ўхшаб васф қилинаяпти. Аслида эса охират неъматлари бу дунёдаги барча неъматлардан нави жиҳатидан ҳам, бошқа жиҳатларидан ҳам устун туради. Бунинг устига, у доимий–абадий неъмат, бу дунёники эса ўткинчи ва бебақодир.\nАллоҳ таоло «Воқеа» сурасида қуйидагиларни айтади: «Ўнг тараф эгалари. Ўнг тараф эгалиги не(саодатлилар)дир! Улар тиконсиз сидрзорлардадирлар». (27-28-оятлар)\nСидр хушбўй ҳидли бута бўлиб, араблар уни ҳиди учун яхши кўрар эканлар. Аммо тикани жуда кўп бўларкан. Ояти карима тушган пайтида баъзи соддароқ кишилар, кишига озор берадиган бу тиканли бута жаннатда нима қилади, деган фикрга ҳам борган эканлар.\nСалим Ибн Омирдан қуйидаги ривоят келтирилган.\n«Бир куни саҳрои араб кириб келди-да: «Эй Аллоҳнинг Расули, Аллоҳ таоло одамларга озор берадиган дарахтни жаннатда зикр қилибди?!»–деди.\nПайғамбаримиз алайҳиссалом: «Қайси дарахтни?»–деб сўрабдилар.\nУ киши: «Сидрни, унинг озор етказадиган тикони бор-ку?»–дебди.\nРасулуллоҳ соллаллоҳу алайҳи васаллам: «Аллоҳ таоло «Фи сидрин махзуд», яъни тиконсиз сидрзорда, деган-ку! Уни тиконсиз қилган, ҳар бир тикони ўрнига мева чиқаради. У мевадан бир-бирига ўхшамаган етмиш икки хил таом бўлади», дедилар».\nВа ёйилган соялардадирлар.\nТугамайдиган ва ман қилинмайдиган»(29-33-оятлар).\nОдатда, бизнинг тилимизда ҳам кишининг бирор нарсага сероблиги билдирилмоқчи бўлса, «Фалончи фалон нарсанинг ичида», дейилади. Худди шунингдек, ўнг тараф эгаларининг ҳолатлари ҳам, жаннат нозу неъматлари ичида, деган маънони сўз ва жумлалар орқали ифода қилинмоқда. Мисол учун, «сермева бананзорлардадирлар». Яъни бананзор ичида, бананларга кўмилиб, дейилмоқчи.\nЎнг тараф эгалари жаннатда яна: «Кўтарилган кўрпачалардадирлар» (34-оят).\nКўтарилган тушунчаси маънавий ва моддий кўтарилганлиги маъноларига эга.\nЖаннат ва унинг абадийлигига далиллар:\nАллоҳ таоло «Каҳф» сурасида қуйидагиларни айтади: «Албатта, иймон келтирган ва яхши амалларни қилганларга Фирдавс жаннати манзил бўлгандир. Унда абадий қолурлар ва ундан кўчишни истамаслар» (107-108-оятлар).\nИймон ва амали солиҳ банданинг Аллоҳ таоло ҳузуридаги қадр-қийматини оширади. Охиратда эса жаннатга тушишига сабаб бўлади. Жаннатга тушганда ҳам, у ерда абадий қоладилар. У ерда шундай қадр-қиймат, роҳат-фароғат топадиларки, бошқа жойга кўчишни зинҳор истамайдилар.\nАллоҳ таоло «Сод» сурасида қуйидагиларни айтади: «Албатта, тақводорлар учун гўзал оқибат. Улар учун эшиклари очиқ адн жаннатлари бордир. У ерда ёнбошлаган ҳолларида ундаги кўплаб мевалар ва шароблардан чақирадилар. Уларнинг ҳузурида кўзларини (номаҳрамдан) тийган тенгдош(ҳур)лар бордир. Бу сизга ҳисоб куни учун ваъда этилган нарсалардир. Албатта, бу Бизнинг (берадиган) ризқимиздир. Унинг ҳеч тугаши йўқдир» (49-54-оятлар).\nЗикр қилинган ана ўша нарсалар Аллоҳ таолонинг тақводор бандаларига берадиган жаннати, ризқи. У ризқ доимий ва абадийдир. У ҳеч қачон тугаб қолмайди.\nЖаннатнинг абадийлигига суннатдан далиллар:\nПайғамбаримиз соллаллоҳу алайҳи васаллам: «Ким жаннатга кирса, неъматланади, ноумид бўлмайди, бардавом қолади ва ўлмайди», деганлар.\nПайғамбаримиз соллаллоҳу алайҳи васаллам: «Бир нидо қилувчи нидо қилиб: «Эй аҳли жаннат! Албатта, сизлар учун абадий равишда соғлом бўлишингиз бор, бемор бўлишингиз йўқ. Ёш бўлишингиз бор, қаришингиз йўқ. Ҳаёт кечиришингиз бор, ўлишингиз йўқ», дер», деганлар.\n20:52 / 25.12.2016 1592\nЖиддадаги қирол Абдулазиз университетида таҳсил олувчи бир йигит шундай ҳикоя қилади Университет имтиҳонлари яқинлашиб қолганда дадам қаттиқ оғриб қолдилар. давоми...\n15:09 / 23.11.2020 1056\nИйд Қурбон табриги (islom.uz архивидан)\n03:37 / 17.11.2016 3567\nМарғилон шаҳри Қуръон мусобақасидан фоторепортаж\ngallery linkfile columns2 sizelarge ids31441,31442,31443,31444,31445,31446,31447,31448,31449,31450,31451,31458,31459,31460,31461,31462,31463,31465,31466,31467,31468,31469,31470,31471,31472,31473,31474,31475,31476,31477,31478,31479,31480\n05:12 / 08.02.2018 1603\n20:10 / 19 январь 304\n22:00 / 14 январь 303\n11:17 / 14.01.2020 140918


Самарқандда ёшлар ташаббуси билан намунали тўй бўлиб ўтди (фото)\n20:05 / 17.08.2017\nСамарқанд вилоятининг Пайариқ туманида уюшмаган ёшлар учун Ёшлар иттифоқи ва ҳамкор ташкилотлар билан биргаликда илк лойиҳа амалиётга жорий этилди. Бу ҳақда Кун.uz’га ЁИ Самарқанд вилоят Кенгашининг матбуот хизмати вакили Моҳинур Маҳмудова хабар берди.\nТуманнинг Мирзо Улуғбек маҳалласида яшовчи 30 ёшли Ахтам Қаршиевнинг тўй қилишга моддий имконияти етмаётгани сабабли иттифоқ, маҳалла фаоллари хайрли ишга бош қўшди. Эзгулик, хайр саховат ғоялари билан йўғрилган бу ташаббус яна 3 нафар оила соҳибининг хурсандчилигига сабаб бўлди. Қолаверса, бу халқимиз орасида камтарона тўй қилиш ғоясини тарғиб қилишга хизмат қилди.\nҲа, ўзбекона тўйнинг файзи бошқача. Айниқса у кўпчилик маслаҳати билан, ортиқча ҳашамдан йироқ бўлса. Пайариқда уюшмаган ёшлар учун аталган илк лойиҳа айрим тўйларда илдиз отаётган манманлик иллатларидан йироқ бўлди.\n“Ҳавас қиладиган жиҳати — кўпчилик тўйдагилардан фарқли равишда бир маҳаллада яшовчи келин-куёв ҳамда 3 нафар жажжи болакайларнинг хатна тўйлари бир даврада ўтди. Намунали тўй деб таърифланаётган ушбу тантанада 4 та хонадонинг яқинларидан иборат 250 нафар меҳмон ортиқча кўзбўямачиликдан халос, камтарона тўйнинг гувоҳи бўлди” — деди Мирзо Улуғбек маҳалла фуқаролар йиғини раиси Муҳаббат Қозоқова.\nТантанада сўз олган Ўзбекистон ёшлар иттифоқининг Самарқанд вилояти кенгаши раиси Рустам Қобилов бугунги тўй дастурини вилоят бўйлаб тарғиб этиш таклифини айтиб ўтди:\n“Бугуннинг талаби — бир кунлик тўй дабдаба, исрофгарчиликсиз ўтмоғи керак. Буни катталаримиз ҳам, ёшларимиз ҳам онгли равишда тушуниб етиши, камчиқим, камтарона ва ихчам маросимларни қадрият даражасига кўтаришимиз лозим», — деди Р.Қобилов.\nПайариқдаги ушбу 4 та хонадоннинг хурсандчилигига сабаб бўлган тўй савобталаб инсонларни ҳам бирлаштирди. Намунали тўй харажатлари туман солиқ қўмитаси, маҳалладаги тадбиркорлар, тумандаги бозор маъмурияти томонидан қопланди.


АҚШ генерали Ричард Майерс Америка кучлари Абу Мусаб ал-Зарқавий бошчилигидаги Ироқдаги Ал-Қойда гуруҳининг етакчиларидан бирини ҳибсга олганини маълум қилди.\n01 март 2021, Тошкент вақти: 00:16\nҲаво кучлари генерали Ричард Майерс бу ҳақда Америка телеканалида қилган чиқишида айтди.\n“Куни кеча, Зарқавийнинг Бағдоддаги етакчи одамларидан бирини ушладик. Улар бу одамни Бағдод амири Абу Абд ал-Азиз, деб аташади. Бу Зарқавийнинг ҳарбий ҳаракатларига жиддий зиён етказади”, - деди генерал.\nИроққа оид бошқа хабарларда айтилишича, бугун Бағдодда худкуш шахс содир этган портлашда 25 Ироқ фуқароси, асосан ёш болалар, ва америкалик бир аскар ҳалок бўлган.\nАҚШ зобити Дэвид Абрамснинг айтишича, бир тўда бола уларга ширинлик бераётган америка аскарлари машиналари атрофида тўпланиб турган.\nШу пайт худкуш шахс машинада у ерга яқинлашиб, ўзини портлатган.\nВоқеада уч нафар АҚШ аскари яралангани хабар қилинмоқда.


Сенат Россия ҳарбий самолётларининг Ўзбекистон ҳудудидан парвоз қилишини маъқуллади\nБугун 17-ноябр 18:49\nҚўшилган вақти: 01.03.2019, 11:40\nСенат Ўзбекистон ва Россия ҳукуматлари ўртасида ҳарбий ҳаво кемаларнинг мамлакатлар ҳаво ҳудудидан фойдаланишини маъқуллади. Бу ҳақда Kun.uz нашри хабар беради.\nМаълум қилинишича, мазкур ҳужжат бир давлатнинг ҳарбий ҳаво кемаларининг тўхтовсиз манзилга учиб боришида ҳаво ҳудудидан фойдаланиш тартибини аниқлаб беради.\nСенатор Валерий Тяннинг айтишича, ҳужжат билан ҳарбий ҳаво кемаларининг бошқа давлат ҳаво ҳудудидан учиб ўтиши жараёни соддалаштирилади, рухсат олиш ва парвоз вақти камаяди.\n«Айни келишув, биринчи галда, Ўзбекистоннинг манфаатларига тўла мос келади. Ҳужжат ҳарбий маҳсулотларни етказиб бериш шартларини соддалаштириб, ташкилий масалаларда қарор қабул қилиш тезлигини оширади», – дейди сенатор.\nМаълумот учун, «Ўзбекистон Республикаси ҳукумати ва Россия Федерацияси ҳукумат ўртасида Ўзбекистон ва Россия Федерацияси ҳарбий ҳаво кемаларининг Ўзбекистон ва Россия ҳаво ҳудудидан фойдаланиши тўғрисидаги Битим» ўтган йили 12 октябрда Тошкентда имзоланганди.\n«Ҳарбий соҳадаги ҳамкорлик бугунги кунда Ўзбекистоннинг қатор хорижий мамлакатлар, жумладан Россия муносабатларида муҳим аҳамият касб этмоқда. Ушбу йўналишда Россия Федерацияси билан алоқалар алоҳида ўрин тутади, чунки ушбу мамлакат муҳим халқаро сиёсий масалаларни ҳал қилишда катта салоҳиятга эга. Бундай ҳамкорлик нафақат Марказий Осиё минтақасидаги муносабатлар, қолаверса, МДҲ ва халқаро даражадаги ташкилотлар доирасида муҳим ўрин тутади.\nРоссия Федерацияси доимо Ўзбекистон Республикасининг асосий ҳамкори бўлиб келгани маълум. Бундай ҳамкорлик икки мамлакат ҳарбий-сиёсий салоҳиятининг ўзаро муштараклиги билан боғлиқдир», – дейди сенатор С.Турдиев.\n» Статистика : 1205 (0/1205)